Президент фармони: Қурилиш соҳасида ишчиларни шартномасиз ёллашга рухсат берилади – Газета.uz\nПрезидентнинг яширин иқтисодиётни қисқартиришга оид қарори билан қурилиш соҳасида ишчиларни шартнома тузмасдан ёллашга рухсат этилмоқда. Бундан ташқари, риэлторларнинг айланма солиқ ставкаси 25 фоиздан 13 фоизгача туширилади. Овқатланиш шохобчаларининг пластик картадан тушган даромади эса умумий даромадга киритилмайди.\nLotinchada 28 октябр 2020, 20:35 Сиёсат\nПрезидент «Яширин иқтисодиётни қисқартириш ва солиқ органлари фаолияти самарадорлигини ошириш бўйича ташкилий чора-тадбирлар тўғрисида"ги фармони қабул қилинди. Бу ҳақда «Газета.uz»нинг ҳукуматдаги манбаси хабар қилмоқда.\nҲужжатга мувофиқ, қурилиш корхоналарига ишчиларни уларга иш ҳақини нақд пулда тўлаш ҳуқуқи билан шартнома тузмасдан ёллашга муддатли равишда рухсат берилмоқда. Бунда нақд пул меҳнатга ҳақ тўлаш фондининг 10 фоизидан ошмаслиги, ишчиларни ижтимоий ҳимоя қилиш кафолатлари сақлаб қолиниши лозим.\nФармон билан бизнеснинг «соядан» чиқишини рағбатлантириш, солиқ режимини соддалаштириш ҳамда нақдсиз тўловларни кенгайтириш учун шарт-шароитлар яратилмоқда.\nУмумий овқатланиш шаҳобчаларига банк карталари ва контактсиз тўловлар орқали жисмоний шахслардан олган даромадлари умумий даромадга киритилмайди. Бунда умум белгиланган солиқларни тўлашга мажбурий тартибда ўтиш кўзланган.\nХабарингиз бор, 2021 йил 1 январдан риэлторлик фаолиятини амалга ошириш учун рухсатнома олиш талаби бекор қилинган эди. Эндиликда айланмадан олинадиган солиқ ставкаси ҳам 25 фоиздан 13 фоизгача пасайтирилмоқда.\nБундан ташқари, онлайн касса чекларида акс этган QR коди асосида совринли ўйинларни ўтказиш эксперименти 2020 йилда бутун республика бўйича амалга оширилади.\nМаълумот ўрнида, ҳозирга қадар Тошкент шаҳрида 9 ойда 3,3 триллион сўмлик 16,3 миллионта чек, вилоятларда эса 6,3 триллион сўмлик 22,7 миллионта чек чиқарилган. Совринли ўйинларга 1 миллиард сўм ажратилган бўлиб, 2020 йил 1 октябрь ҳолатига 524 миллион сўмлик совринлар ўйналди.\nҲужжат билан солиқ ва божхона маъмуриятчилиги воситалари солиқлардан бўйин товлаган жисмоний ва юридик шахсларни аниқлаш ва жавобгарликка тортишга қаратилади.\nБу қуйидагилар орқали амалга оширилади:\nтадбиркорлар ҳуқуқларини ҳимоя қилишга ваколатли органни хабардор қилган ҳолда ўтказиладиган сайёр солиқ текширувлари натижаларини ОАВларда эълон қилиш тартибини жорий қилиш;\ncолиқ органларининг маълумотларини қайта ишлаш марказини янада ривожлантиришга 100 миллиард сўм маблағ ажратилади. Солиқ ислоҳоти натижасида фойда солиғи, қўшилган қиймат солиғи, ресурс солиқларини тўловчи шахслар сони ўртача 15 баробар кўпайиши кутилмоқда. Халқаро экспертларнинг фикрича, IT даражаси юқори бўлган мамлакатларда яширин иқтисодиёт улуши паст.


Нурбой Жабборов. Нурли истиқбол умиди - www.ziyouz.uz\nБош саҳифа Илм ва фанАдабиётНурбой Жабборов. Нурли истиқбол умиди\nЎзбек миллий уйғониш адабиётини Зокиржон Фурқат ижодий меросидан айри тасаввур этиш маҳол. Бинобарин, ХIХ аср иккинчи ярмида миллий ўзликни англаш, истибдодга исён, эрк ва озодлик ғоялари дастлаб унинг асарларида бўй кўрсатди. Шоир юртнинг “куффор банди ичра сонсиз тугунда қолган”идан, “охиру-л-амр ҳукумат гулшани хазон бўлиб, булбуллар ўрнини зоғлар эгаллаган”идан изтироб чекди, бунинг боиси “сиёсати Рус” эканини баралла айтишга жасорат топди. Ватан ва миллат бошига келган бу оғир мусибатга муолажа излади. “Ҳамани эмди кўз тутгони бир Соҳибқирон бўлди”, дея умид ва нажотни истибдод гирдобидан олиб чиқишга қодир йўлбошчининг тарих саҳнасига чиқишида кўрди. Миллатнинг бошига давлат ҳумоси қайтажагига ишонди.\nФақат бугина эмас. Шоир ўзи мансуб халқнинг замона аҳволидан огоҳ бўлмоғини, жаҳолат уйқусидан уйғонмоғини, маърифатдан баҳра олмоғони орзулади. Русия гимназияси ҳақида шеър ёзар экан, миллат болаларининг шу сингари замонавий таълим масканларида ўқишини истади. Виставкани, театрни васф этар экан, шундай маданий ҳодисаларсиз тараққий этиш имконсиз эканини англади ва англатмоққа уринди. Русиянинг ўша даврдаги фан-техника соҳасидаги ютуқларини тарғиб этар экан, уларга “ўз нафъимиз учун мулоҳаза қилсоқ лозим”лигига урғу берди. Аниқроқ айтганда, ҳар бир ишда Ватан ва миллат манфаатини устувор билди.\nФурқат миллий уйғониш даври ўзбек адабиётида “кўп ва хўб” ижод қилгани билан алоҳида ажралиб турувчи сиймоларидан. Мумтоз шеъриятнинг деярли барча жанрларига мансуб қарийб ўн икки минг мисрали назмий мероси, “Аҳволот”, “Қавоиди Чин ва умуроти сиёсий” сингари салмоқли насрий асарлари, ижтимоий-сиёсий мавзудаги публицистик мақолалари бунинг далилидир. Бундан ташқари, Ўзбекистон Марказий давлат архивида сақланаётган дастхатлари Фурқатнинг моҳир хаттот ҳам бўлганини кўрсатади. “Зубдату-л-ҳукамо” (“Ҳакимларнинг сараси”), дея шуҳрат қозонгани унинг фаолияти нечоғли серқирра эканини, табобатда ҳам камолга эришганини тасдиқлайди.\nФурқат ҳаёти ва ижодининг энг самарали ўн саккиз йили хорижда кечди. Унинг чет элларга сафари саналарини энг сўнгги илмий изланишлар асосида қуйидагича белгилаш мумкин: Туркия — Юнонистон сафари 1891 йил сентябрдан 1892 йил 24 февралгача, араб мамлакатларига сафари 1892 йил 24 февралидан шу йил августигача, Ҳиндистон — Тибет сафари 1892 йил августидан 1893 йил сентябрига қадар давом этган. 1893 йил сентябрида у Ёркентга боради ва умрининг охирига қадар бу шаҳарда турғун бўлиб қолади.\nШоирнинг хорижга кетиш ва юртга қайта олмаслик сабаблари шу пайтгача турлича талқин этилган. Бу ҳақда ҳеч қандай асоссиз, ҳужжат-далилсиз ҳар хил тахмину гумонлар ҳам билдирилган. Архив ҳужжатлари ва мавжуд манбалар тадқиқи Фурқатнинг чет элларга кетишининг икки сабаби бўлганини кўрсатади: 1) шоирнинг чор Россияси мустамлака сиёсатини очиқдан-очиқ қоралаб асарлар ёзгани; 2) Фурқат маърифатпарварлик фаолиятининг Ватан ва миллат манфаатларига асослангани.\nФурқат “Бегим” радифли ғазали, “Бўлди” радифли мухаммаси, “Муножоти мусаддас” ва бошқа асарларида Русия истибдодини очиқдан-очиқ қоралади. Унинг инсонийликка зид моҳиятини фош этди. “Бўлди” радифли мухаммасидан олинган қуйидаги иқтибос бунинг исботидир:\n“Юмуб кўзни қадамни мардлар сори адам қўйди”. Адам — йўқлик, демакдир. Бу мисра орқали мардларнинг, яъни миллатпарвар зиёлиларнинг қатағон гирдобига ташлаганига ишора қилинмоқда. Оқибат шундай бўлдики, “Ажал фарзанди одамни жаҳон мулкида кам қўйди”. Яъни бу ҳол оммавий тус олди. Ўша даврга оид архив ҳужжатлари ҳам буни тасдиқлайди. “Тажриба шуни кўрсатадики, — деб ёзади Туркистон генерал-губернатори Россия ҳарбий вазирига йўллаган мактубида, — бу ўлкада (Туркистонда — Н.Ж.) ошкора қатл ижросигина маҳаллий аҳолига яхши таъсир кўрсата олади. Сиздан, Россия ҳудудида ўлим ҳукмини ошкора ижро этмаслик ҳақидаги қонунни Туркистон ўлкасига татбиқ этмаслик учун зоти Олийлари ижозатини олиб берсангиз, деб илтимос қиламан” (Ўзбекистоннинг янги тарихи. I китоб. Туркистон чор Россияси мустамлакачилиги даврида. Тошкент, “Шарқ” нашриёти, 2000, 333-бет).\nКейинги мисрада шоир бу фожиалар рўй берган санани ҳам очиқ ёзади: “Мингу уч юз биринчиға сана токим қадам қўйди”. Ҳижрий 1301 сана милодий 1883 — 1884 йилларга тўғри келади. Демак, ўрис босқинининг айни авжига минган даври ҳақида гап кетяпти. Бешинчи мисрада янада аҳамиятли фикр ифода этилган: “Ҳамани эмди кўз тутгони бир соҳибқирон бўлди”. Дарҳақиқат, миллат бу пайтда Соҳибқирон Амир Темурдек йўлбошчига муҳтож эди. Юртни мўғуллар зулмидан озод қилган Соҳибқирон — миллий озодлик тимсоли. Шунинг учун ҳам шоир миллатга унингдек бир раҳнамони орзу қилади.\nКўриниб турибдики, Фурқат шеъриятида озодликка, миллий истиқлолга интилиш туйғуси чуқур дард, бетакрор бадиият билан ифодаланган. Шоирнинг чор Россияси мустабид сиёсатининг инсонийликка зид моҳиятини аёвсиз фош этувчи, Ватан ва миллат дарди билан йўғрилган, унинг нурли истиқболи ҳақидаги орзу-интилишларини акс эттирувчи бундай асарларидан мустамлака маъмурлари бехабар бўлмагани аниқ. Табиийки, бундай асарлар ёзган ижодкор мустамлака маъмурияти учун хавфли саналган. Бу эса, мазкур ҳукумат шоирдан қутулиш учун уни мамлакат ҳудудидан чиқариб юборишнинг барча чораларини кўрган, бир сўз билан айтганда, Фурқатнинг хорижга кетиши ва она-юртга қайтмаслиги масаласи генерал-губернаторлик томонидан режали асосда махсус уюштирилган, деб ҳисоблаш учун асос беради.\nФурқат ана шундай мураккаб ва зиддиятли даврда яшаб ижод қилди. Ўз асарлари орқали илмнинг, маърифатнинг беқиёс аҳамиятини алоҳида таъкидлади, илму маърифатга миллатни муқаррар таназзулдан қутқарувчи ягона восита, “кўнгулларни сурури, кўрар кўзларни нури”, деб қаради. Шоир чор истибдодининг фожеий оқибатларини фош этиш баробарида миллат фарзандларини ўша пайтда нисбатан илғор бўлган рус маданиятини ўрганишга, ундан ўз манфаатимиз йўлида фойдаланишга чақирди. Шоирнинг Ватан ва миллат манфаатига асосланган маърифатпарварлик фаолияти мустамлака маъмуриятига маъқул келмагани аниқ. Шоирнинг чет элларга кетиши уюштирилишининг иккинчи сабаби шу.\nЗокиржон Фурқатнинг юртга қайта олмаганини ҳам, бизнингча, икки сабаб билан изоҳлаш мумкин: 1) шоирнинг чет элларда яратилган асарлари моҳият эътибори билан чор ҳукуматининг мустамлака сиёсатига зид экани; 2) Фурқатнинг шахс сифатидаги фазилатлари.\nЮқорида шоирнинг чор истибдодини очиқдан-очиқ қоралаб асарлар ёзгани ҳақида фикр билдирилди. Таъкидлаш жоизки, бундай имконият унда ҳар доим ҳам бўлаверган эмас. Айниқса, Фурқат хориждалиги пайтида унинг ҳар бир қадами назоратда бўлган. Шунинг учун шоир энди бошқача йўл тутади. У, айниқса, “Туркистон вилоятининг газети” учун мўлжаллаган асарларида айтмоқчи бўлган асосий фикрларини билвосита, асарлари тагмазмуни орқали ифода этади. Фурқатнинг халқаро мавзудаги сиёсий публицистикаси бу жиҳатдан алоҳида аҳамиятга эга.\nФурқат биринчи ўзбек журналистларидандир. “Газет муаллифиға керакким, инсофпеша ва ростандеша бўлғай, — деб ёзади у. — Нолойиқ ва номуносиб сўзларни газетга солмағай ва ёзғон каломидин газет ўқуғувчиларға нафъ ва фойда ҳосил бўлғай. Агар бир ҳикоят ёзса ҳам анинг заминида бир фойдалик мазмуни бўлғай. Хорижия ва дохилия аҳволотидин ёзса, адл ва инсоф юзидин ростлиқ бирла ёзғайким, эътибор ва истиҳсонға лойиқ бўлсун”.\nТаъкидлаш жоизки, ўзбек матбуотчилиги эндигина шаклланаётган бир замонда айтилган бу сўзлар орадан бир аср ўтган бўлса-да, ўзининг аҳамиятини заррача бўлсин йўқотган эмас. Зотан, Фурқатнинг ўзи ушбу сўзларига ҳар доим амал қилди. Шу боис, унинг публицистик мақолалари бугунги кунда ҳам қимматини сақлаб келмоқда. Бинобарин, ўша оғир шароитда замонасининг илғор фикрли, дунёни англаган зиёлиси, салоҳиятли қалам соҳиби сифатида у инглиз-афғон муҳорабасига холис муносабат билдирди, рус-япон уруши моҳияти хусусида ҳаққоний мулоҳаза юритди. Афғонистондаги ёхуд Ҳиндистондаги инглиз мустамлакасини қоралар экан, бундан чор Россияси истибдоди жабрини тортаётган ўз юртдошлари ибратланишини кўзда тутди. Миллатнинг истибдод гирдобидан қутулмоғини, озодликка эришмоғини истади.\nШоирнинг хорижда ёзган шеърларининг, беистисно, барчасида унинг она-Ватанга бўлган чексиз муҳаббати акс этгани кузатилади.\nТурубдурман қутулмай ғуссаю ранжу инолардин.\nШоирнинг ғурбатда — жондан севган она-юртидан узоқда дўсти Тошболту Роиққа ёзган шеърий мактубидан олинган ушбу байт Ватанга муҳаббати беҳад баланд, лекин унга қайтиш йўлида ғуссаю ранжу инолардин қутула олмаётган комил инсоннинг қалб изтироблари таъсирчан ифодаланган.\nДўсти Тошболтудан хат олган шоирнинг қуйидаги мисраларида бетакрор бадиият билан ифодаланган ададсиз изтироб, сўнгсиз соғинч дарди, шиддатли ҳиссиётлар тўлқини ўқувчи қалбини ларзага солади:\nЎқуб ул дам они бўлди оқарғон кўзларим равшан,\nСиёҳиға эзиб эрдинг магарким тўтиёлардин.\nҚуйидаги мисра ҳам шоирнинг қанчалик хоҳламасин, она-юртга қайтиш имкони бўлмаётгани хусусида:\nХўш, шоир қутула олмаётган бу тилисми ҳайратафзо нима? Унинг йўлига тўсиқ бўлаётган ғуссаю ранжу инолар-чи? Маълумки, бу каби саволлар ўз даврида бошқа адабиётшуносларни ҳам ўйлантирган. Бу мустамлакачилар томонидан ҳийла-найранг тузоғининг узоқни мўлжаллаб, режали асосда қўйилгани билан изоҳланади, назаримизда. Ватанга бўлган чексиз муҳаббат ва унга қайтишнинг иложсизлиги! Ана шу зиддият шоирнинг ғурбатдаги шеърияти асосини ташкил этади дейилса, муболаға бўлмас. Мана бу байтда ҳам шунга ишора қилинган:\nПару болим тўкулди, масканим охир қафас бўлди,\nМуҳаббат йўлида, Фурқат, Ватандин айрилиб қолдим.\nФурқатнинг Ватанга қайтиш йўлларининг ёпиб қўйилиши сабабларидан яна бири унинг собит иймон-эътиқод эгаси бўлгани, деб ҳисоблаш мумкин. Ўзбекистон Марказий Давлат архивидаги Н.Остроумов фондида сақланаётган ҳужжатлардан бирида Фурқат машҳур “Гимназия” шеърини ёзган пайтда Тошкент Эрлар гимназиясида таълим олган Степанов деган кимсанинг Ёркентга бориб, шоир ҳақида мана бундай маълумотларни юборгани қайд этилган: “Муҳтарам Николай Петрович, — деб ёзади Степанов, — мен сизга ушбу хат билан Ёркентда кўришганим Зокиржоннинг шеърларини ҳам юборяпман. Очиғини айтганда, Зокиржоннинг шеърлари менга ёқмади. Мен Фурқатнинг самимийлигига мутлақо шубҳа билан қарайман. Тан олиш керакки, у жуда ақлли, истеъдодли ва бениҳоя ёқимли инсон. У табобат билан шуғулланади, ерда ишлашни ёқтиради. Менинг ўйлашимча, у Россияни мутлақо севмайди (Таъкид бизники — Н.Ж.). Эътиқодда бениҳоя собит. Мен унга шеър ёзишдан ташқари, бизнинг сартларимизни қизиқтириши мумкин бўлган маҳаллий мавзулар: бу ернинг аҳолиси, урф-одатлари, саноати ҳақида ёзишни тавсия қилдим. Бу ердаги ақлга сиғмайдиган жаҳолат, шунингдек, рус зулмидан доимий равишда норози бўлган бизнинг Туркистон туземлилари фойдаланаётган қулайликларга алоҳида урғу беришни сўрадим” (Ўзбекистон Республикаси Марказий Давлат архиви, фонд № 1009, 1-рўйхат, 135-иш, 42 — 43- бетлар).\nСтепанов тўғри таъкидлаганидек, Фурқат мустамлакачиларни мутлақо севган эмас. Лекин бу ерда масаланинг эътибор бериш зарур бўлган бошқа бир жиҳати бор. Мазкур ҳужжатнинг ўзиёқ кўрсатиб турибдики, Фурқат чор ҳукуматининг доимий назоратида бўлган. Унга ҳатто нималар ҳақида ёзиш ҳам тавсия этиб турилган. Степанов Туркистондаги чор маъмуриятига шоирдаги ўзи ёқтирмаган яна уч хусусият тўғрисида ёзиб юборади: 1) унинг Россияга нисбатан самимийлигига шубҳа билан қараши; 2) Фурқатнинг шеърлари унга маъқул келмагани; 3) шоирнинг мустаҳкам эътиқодли шахс экани.\nБу сингари фактлар Фурқат ҳақида мунтазам равишда ана шундай маълумотларни тўплаб борган чор ҳукумати миллатпарвар шоирнинг она-юртга келишини мақсадга мувофиқ эмас, деб топгани ва унинг Ватанга қайтиш йўлларини тақа-тақ ёпиб қўйгани ҳақидаги хулосага олиб келади.\nҲаётининг қарийб учдан бир қисми жонидан ҳам ортиқ севгани она заминдан йироқда ўтган, Ватан ва миллатнинг юксак даражада тараққий этмоғини орзулаган, изтироб исканжасида ҳам нурли истиқболдан умид узмаган шоир Фурқат “Бегим” радифли ғазалида Худоёрхоннинг кенжа фарзанди Фансуруллобекка, аслида эса, унинг тимсолида миллатга хитобан:\nЗоил ўлмас бобақо давлат ҳумосидин, бегим, —\nдея мурожаат қилган эди. Шукрки, бугун шоир кутган замонлар келди. Миллат истибдод исканжасидан озод бўлди. Миллий давлатчилик тараққийга юз бурди. Унинг давлат рамзи — гербида бахту саодат тимсоли бўлган, юксак парвозларга шайланган ҳумо қуши акс этган. Ажаб эмаски, шу кунларга эришмоқ илинжида не-не изтиробу аламларни тортган, бутун фаолиятини миллатни уйғотмоққа бахшида қилган мутафаккир аждодларимиз, жумладан, Фурқат бобомизнинг руҳлари ҳам шод бўлса.\n«Ўзбекистон адабиёти ва санъати» газетасининг 2009 йил 25-сонидан олинди.


17 йил сиëсий маҳкум эрини озод қилиш учун курашган Гулсара Маҳмудова вафот этди\nБош мақола | 01/11/2017 1:14 AM 10426 марта ўқилди\nГулсара Маҳмудова (чапдан биринчи) эри Мамадали Маҳмудов қамоқдан уйига қайтган кунни 17 йил кутиб яшади.\nУмрининг 17 йилини Каримов қамоғида ўтказган таниқли ëзувчи Мамадали Маҳмудовнинг 17 йиллик ҳаëтини ўз эрини озод қилиш ҳаракатлари ва қамоққа қатнашларга сарфлаган рафиқаси Гулсара Маҳмудова 11 январь куни оғир хасталикдан сўнг вафот этди. Марҳума шу куни Тошкентнинг “Минор” қабристонига дафн этилди.\nГулсара Маҳмудова халқаро майдонда ҳам ëзувчи¸ ҳам Каримов давридаги сиëсий қатағон қурбони сифатида танилган ўзбек ëзувчиси Маҳамадали Маҳмудовнинг яқинларидан бошқаларга кўп ҳам таниш бўлмаган оддийгина аëли эди.\nҲаëтини ўз эри ижодини қўллаб-қувватлаш ва уч фарзанди тарбиясига бағишлаган уй бекаси Гулсара Маҳмудованинг сўнгги 20 йиллик ҳаëтини таърифлаш учун “сиëсий маҳкумнинг хотини” деган ибора кифоя.\nСиëсий маҳкум аëлининг ҳаëти эса¸ ўз турмуш ўртоғи¸ фарзандлари отасининг кўзи тириклигида қамоқдан чиқиш-чиқмаслигини билмай умид ва умидсизлик оралиғида муаллақ яшамоқ¸ доимий таҳдид ва хўрлик юкини кўтаришга куч топмоқдир.\n– Мамадали ака ва унинг оиласи бошига тушганларни кўтариш учун тоғдек сабр-матонат керак. Гулсара опа эри қамалганидан уни озод қиламан деб елиб-югурди. Бу ҳам етмагандек¸ болаларингни қамаймиз¸ зўрлаймиз¸ йўқ қиламиз¸ деган босимларга чидади бу аëл. Биласиз¸ ўзбекларда кимдир қамалса¸ ундан ҳамма ëв чиққандек¸ қочади. Қариндош-уруғ ҳам¸ қўни-қўшни ҳам қамалган одамнинг уйидан оëғини узади. Гулсара опа ҳам ҳамма қийинчиликни якка ўзи тортди. Парадоксни қарангки¸ эри уйига қайтганидан кейин¸ энди кун кўраман деганда¸ юраги дош бермади¸ дейди Гулсара Маҳмудовани яхши билган ëзувчи Ҳамроқул Асқар.\nЙиллар давомида халқаро ҳуқуқ ташкилотлари ва мустақил журналистларга кўзида қуримаган ëш билан эрини қамоқдан чиқаришда ëрдам сўраб гапириб келган Гулсара Маҳмудовага¸ 2013 йил апрелида Мамадали Маҳмудовнинг кутилмаганда уйига қайтганини кўриш насиб этди.\nАммо бу воқеадан уч йил ўтар-ўтмас¸ 68 яшар Гулсара опанинг йиллар давомида умидсизлик¸ қайғу ва изтироб¸ қамоқхона эшигидаги хўрлик-ҳақоратлар толиққан юраги уришдан чарчади – у касалхонада юрак хасталигидан жон берди.\n– Шу юраги чидамади. Бечора кун кўтмай кетди. Шунча азоб-уқубатлардан кейин юрагим тош бўлиб кетган бўлса ҳам¸ йиғлаб ўтирибман¸ дейди марҳуманинг умр йўлдоши Мамадали Маҳмудов.\n1999 йилда Тошкентда юз берган портлашларга алоқадорликда айбланиб ҳибсга олинган таниқли ёзувчи Мамадали Маҳмудов Ўзбекистон президентини ҳақорат қилганлик, конституциявий тузумга тажовуз қилганлик айблари билан 14 йилга озодликдан маҳрум қилинган эди. Гулсара Маҳмудова эри ҳибсга олинган кундан бошлаб турмуш ўртоғининг айбсизлигини айтиб¸ Ислом Каримов ва ҳукуматини инсофга чақириб яшади.\n2008 йил февралида Озодлик билан суҳбатда Гулсара Маҳмудова ”9 февралда 9 йил бўлади. Демак, яна 5 йил қолди. Амнистия билан аллақачон чиқишлари керак эди. Энди умид қилиб ўтирибмиз. Президентимизга инсоф бериб чиқарар.\nҲурматли президентимиздан турмуш ўртоғим Мамадали Маҳмудовни ҳамма қатори амнистия билан чиқаришни сўрайман. Уйига, бола-чақасининг олдига қайтсин”¸ деб йиғлаган эди.\nwww. nurzamon.uz – Таъзия изҳор этамиз.\nГулсара опа Мамадали Маҳмудов қамоқда даврида уч нафар фарзандини ҳам ота, ва ҳам она бўлиб тарбиялади. Ҳаёт ва тирикчиликнинг ўзи бир муаммо бўлса, ёзувчининг рафиқаси 17 йил давомида умид ва умидсизлик орасида эрини озод этиш учун ҳаёт деб аталмиш қояга тирмашди. Барча ўзбек аёлларидай камсуқум ва жафокаш Гулсара опа 2013 йил апрелида эри қамоқдан азод бўлганидан сўнг, орадан уч йил ўтиб, 2017 йил 11 январь куни вафот этди.\nЁзувчига олис умидсизлик йиллари орзу ва ишонч маёғи бўлиб порлаган Глусара опанинг вужудини вақтсиз ҳалокат маҳф этди. Аммо Гулсара опа ўзбекнинг улуғ ёзувчиси Мамадали Маҳмудов каби, яна мингларча, юз мингларча Маҳмудовларга сабр – тоқат, умид ва таянч манзили рамзи ўлароқ яшайверади.\nwww. nurzamon.uz сайти бошқарув ҳайаъати устоз ёзувчи Мамадали Маҳмудовга яратгандан сабру – тоқат ва вазминлик тилайди.\nБетакрор ўзбек ёзувчиси Мамадали Маҳмудовга турмуш ўртоғи Гулсара опанинг вафоти муносабати билан кўпминг сонли мухлис ва ўқувчиларимиз номидан таъзия билдирамиз ва ҳчуқур амдардлик изҳор этамиз…\nЎзбекистон халқ ҳофизи Ўлмас Саиджонов вафот этди\nАлибой ака Йўляхшиевнинг укаси вафот этди (Таъзия)\nЎзбекистон халқ артисти, олий тоифали сухандон Абдумўмин Ўтбосаров вафот этди\nТаниқли ҳуқуқ ҳимоячиси, ОПЧУ Жиззах вилояти бўлими раҳбари Бахтиёр Ҳамроев вафот этди\nОзодлик учун курашган Буюк ЧЕЧЕН халқининг қонуний президенти Аслан Масхадовга…\nЖурналист Исмат Хушев (чапдан биринчи) И.А.Каримовга: Сиз билан суратга тушиш – жасорат, Уни эълон қилиш – қаҳрамонликдир. Мухолифат учун – бу бир ҳақорат, Мен учун – қувонч ва каҳкашонликдир!\nБундай аёллар кам топилади. Қаҳромон аёл деб бу кишини айтса бўлади. Жойи жаннатда бўлсин Онахоннинг! Бундай аёлларга таъзим қиламан.\nОнахонимизни жойлари жаннатда булсин. Оллох охиратларини обод килсин. Якинларига сабр -токат берсин.\n01/11/2017 at 2:49 AM\nJoylari jannatdan bulsin .\nYaqinlariga sabr bersin


Токио-2020 рамзлари жаҳон бўйлаб сафарга чиқишди / Olamsport.com\n17:42Нима учун ёзда велоспорт билан шуғулланиш керак?\t0 16:16"Интер" тарихидаги энг кучли рамзий жамоа тузилди\t0 15:40Диетолог маслаҳати: машғулот вақтида сувни истеъмол қилиш қоидалари\t0 15:01Хирн июль ойига мўлжал қилмоқда\t0 14:38"Фьюри - Уайт жангини ташкил этишдан маъно кўрмаяпман"\t0 13:14Хакими "Реал"га қайтади ва клуб билан янги шартнома имзолайди\t0 12:38Пакьяо Головкин билан жанг учун вазнини ўзгартиришга тайёр\t0 12:04Спортчилар ижтимоий тармоқларда (20 та сара сурат)\t0 11:42Бразилия ўз Олимпиячиларини Европага жўнатади\t0 11:20МЮ "янги Месси" курашга қўшилди\t0 10:58NBAда фақат битта клуб карантинда қоляпти\t0 10:36Даҳшат! UFC президенти йигитларини тартиб ўрнатиш учун АҚШ кўчаларига ташламоқчи\t0 10:14Густафссон қайтмоқда, у Вердумга қарши октагонга чиқади\t0 09:51Мертенс келажаги борасида бир қарорга келди\t0 09:29UFCда парокандалик! Жонс кетидан Масвидаль ҳам ташкилотдан кетмоқчи\t1\n05 мар 11:15\nТокио-2020, Олимпия ўйинлари\nТокио-2020 рамзлари жаҳон бўйлаб сафарга чиқишди\nТеглар : ОлимпиадаПаралимпияТокио\nТокио-2020 Олимпия ва Паралимпия ўйинлари маскотлари Мирайтова ва Сомэйти бўлажак Олимпиадага бўлган қизиқишни ошириш мақсадида махсус лойиҳада иштирок этишмоқда.\nУлар биргаликда Олимпиада ва Паралимпиада мезбон шаҳарларига ташриф буюриб, маҳаллий аҳолига ўзига ҳос қувонч улашишмоқда.\nМирайтова ва Сомэйти ушбу тур йўналишларини танлаш учун найзачалардан фойдаланишди. Натижада тур Испаниянинг Барселона шаҳридан бошланадиган бўлди. Шунингдек маскотлар Халқаро Олимпия Қўмитаси ва Халқаро Паралимпия Қўмитасининг бош офисларида ҳам бўлишади.\nТур йўналиши: Барселона (Испания) → Париж (Франция) → Бонн (Германия, ХПҚ бош офиси) → Афина (Греция) → Лондон (Буюк Британия) → Лозанна (Швейцария, ХОҚ бош офиси).\nҚаҳрамонларимиз ҳар бир шаҳарда ушуб мамлакатда Токио Олимпиадасига йўлланма олган спортчилар билан кўришибгина қолмай, Олимпия марказларида ҳам меҳмон бўлишмоқда. Мирайтова ва Сомэйти айни пайтда Париж шаҳрида бўлиб туришибди. Сафар 31 март куни ХОҚ бош офисида якунига етади.\nБразилия ўз Олимпиячиларини Европага жўнатади 0\nОлимпия ўйинлари афсоналари: “Мўйловдор акула” 0\nСпортда йўқотиш. Номи стадионга қўйилган уч карра Олимпиада чемпиони вафот этди 0


10:56 05.06.2019 (Янгиланган 11:04 05.06.2019)\nБугун, 5 июнь куни Ўзбекистон масжидларида ҳайит намозлари ўқилди.\nОдатда Рамазон ҳайити тонгги ҳайит намозидан бошланади. Ундан сўнг мусулмонлар уйларига тарқалиб байрм дастурхони ёзилади. Байрам қариндошлар ва дўстлар даврасида кутиб олинади.\nРамазон ҳайити намози Тошкент вақти билан соат 05:10 да, бошқа жойларда намоз вақтидаги тафовутлар инобатга олиб ўқилди.\nТошкентда масжидларида кўтаринки руҳда адо этилган ҳайит намозини Sputnik Ўзбекистон фотожамланмасида томоша қилинг!\nЎзбекистонда Рамазон ҳайити нишонланмоқда.\nРамазон ҳайити намозини адо этиш учун саф тортган намозхонлар.\nКўчалар турли ширинликлар сотилмоқда.\nСафга тураётган намозхонлар\nНамозга шошаётган тошкентликлар\nБайрам намози ўқилмоқда.\nНамоздан сўнг одамлар бир-бирларини қутлашмоқда.


Талабалар стипендиясини ошириш учун қанча маблағ ажратилиши маълум бўлди\n11 Декабрь 10:13\nNUR-SULTAN. Kazinform – ҚР Таълим ва фан вазири Асхат Айтмағамбетов талабалар стипендиясини ошириш учун қанча маблағ ажратилишини маълум қилди, деб хабар беради Kazinform мухбири.\n«Талабалар стипендиясини ошириш учун республика бюджетидан қўшимча маблағ ажратилади. 1 январдан бошлаб бакалавриат, магистратура ва докторантура талабаларининг стипендияси 25% ошади. Бу Президент топшириғи ва у ўз вақтида бажарилади. Энди шу мақсадда қанча маблағ ажратилади, деган мантиқий савол туғилади. Бир йилнинг ўзида ОТМ талабалари учун 13 млрд маблағ керак бўлади. Унга колледж талабалари учун ажратиладиган 5-6 млрд тангани қўшамиз. Ҳа, катта сумма, аммо бу ўта муҳим», - дея таъкидлади А.Аймағамбетов вазирликда бўлиб ўтган матбуот анжуманида.\nВазирнинг айтишича, стипендия оширилиши барча талабага бирдек тегишлидир.\n«Ҳамма талабаларнинг стипендияси бирдек оширилади. Ўзингизга маълум, юқори даражадаги стипендия олувчи талабаларимиз бор, ногирон талабалар, боқувчисидан айрилган талабалар бор. Уларнинг ҳаммаси учун бирдек 25 фоиз стипендия ошади», - деди у.\nЭслатиб ўтамиз, кеча Ёшлар йилининг ёпилиш ва Волонтёр йилининг очилиш маросимида Давлатимиз раҳбари Қасим-Жомарт Тоқаев 2020 йил январидан эътиборан Қозоғистонда бакалавриат, магистратура ва докторантурада таҳсил олувчиларнинг стипендияси 25 фоиз оширилишини эълон қилганди.\n#Бюджет #Ёшлар сиёсати\n1 Матрица: Туркистон вилоятидан ташқари бошқа ҳудудлар «қизил» зонада\n2 Ўзбекистонга АҚШдан 3 млн доза Moderna вакцинаси келтирилди


Словакиядаги ММА турнирида ўзбек ўғлони рақибини нокаутга учратди\n15 декабрь, 2019, 14:27\nТеглар:ММА | Словакия\nУ XFN турнирида навбатдаги жангини ўтказди.\nМаълумки, жорий йилда Отабек Умаров бошчилигида Ўзбекистон ММА ассоциацияси очилиши билан мамлакатимизнинг ушбу йўналишда фаолият юритадиган спортчиларга кенг имкониятлар эшиги очилди. Жумладан, жуда кўп жангчиларимиз хориж промоушенлари томонидан ташкил қилинадиган жанг кечаларда иштирок этишни бошлаб юборишди. Албатта, аввал ҳам бундай турнирларда бир қатор спортчиларимиз иштирок этарди. Лекин битта омилга эътибор қаратишингизни сўрардим...\nЯъни, расман ММА га рухсат йўқлиги, эътибор камлиги учун жуда яхши маҳоратга эга бўлган, К-1, кикбоксинг, қўл жанги, жанговар самбо ҳамда муайтай борасидаги профессионалларимиз ММА да иштирок этмасди. Ваҳоланки, улар бу йўналишда ҳам ажойиб натижалар қайд этиши мумкин эди. Мана энди, улар ҳам қўрқмасдан шундай турнирларда ўз жангларини ўтказишмоқда. Жумладан, Словакиянинг Братислава шаҳрида ўз вақтида Маҳмуд Мурадов фаолият олиб борган XFN турнири бўлиб ўтди.\nУнда октагонга кўтарилган, К-1 бўйича бир қатор нуфузли турнирлар ғолиби, Осиё чемпиони, Жасур Алижонов шогирди ҳамюртимиз Исломбек Махаммаджонов рақибини нокаутга учратиб, навбатдаги ғалабасини қўлга киритди. Исломбекка amerika top-ten клуби аъзоси Габриэль Будс рақиблик қилди. Жангнинг биринчи раунд 38 секундида юртдошимиз рақибига жуда кучли зарба бериб, уни нокаутга учрата олди.\nЭслатиб ўтамиз: Исломбек Махаммаджонов ушбу жангга қадар ММА йўналишида бир маротаба октагонга кўтарилиб, унда ҳам ғалаба қозонган эди.\nВидео Ўзбекистонлик ММА жангчиси рақибини даҳшатли нокаутга учратди


ФАОЛ ИНВЕСТИЦИЯЛАР, ИЖТИМОИЙ РИВОЖЛАНИШ КЎЛАМЛАРИ - Ўзбекистон овози газетаси\nЎзбекистон Республикаси Молия вазирлигининг маълумотларига қараганда, ўтган йилнинг дастлабки сарҳисобларига кўра, иқтисодиётга йўлланган капитал қўйилмалар ҳажми 28,6 фоизга, жумладан, марказлашган давлат инвестициялари 2018 йилга нисбатан 23 фоизга ўсган, тўғридан-тўғри хорижий инвестициялар оқими эса 2,0-2,5 млрд. АҚШ долларига етган. Бунинг натижасида замонавий корхоналар, уй-жойлар, йўллар, кўприклар қурилди, таълим, тиббиёт, маданият ва спорт масканлари барпо этилди.\nАмалий мисоллар ҳақида гап кетганда, даставвал, кўз ўнгимизда Қорақолпоғистоннинг Мўйноқ туманида амалга оширилган ишлар намоён бўлади. Орол муаммосидан энг қаттиқ азият чеккан бу ҳудуд кейинги пайтда таниб бўлмас даражада ўзгариб кетди.\nЎзбекистон Президентининг 2018 йилдаги ташрифи чоғида берилган кўрсатмалар асосида Мўйноқ туманини комплекс ижтимоий-иқтисодий ривожлантириш бўйича давлат дастури қабул қилинди. Унда 2019-2021 йилларда жами 1 триллион 485 миллиард сўмлик қурилиш-таъмирлаш ишларини амалга ошириш назарда тутилган. Мазкур ҳужжат ижроси доирасида қисқа вақтда қатор объектлар фойдаланишга топширилди. Жумладан, туман марказида амфитеатр, давлат хизматлари маркази, мусиқа ва санъат мактаби, спорт зали, ёпиқ бассейн қурилди, маданият маркази ва стадион, «Бозатау» овул фуқаролар йиғинидаги оилавий поликлиника реконструкция қилинди.Кўп қаватли уй-жойларда ўнлаб оилалар уй тўйларини нишонлади.\nБундан ташқари, Мўйноқда иш бошлаган замонавий тикувчилик корхонасида 300 та иш ўрни яратилди. Унинг йиллик қуввати 1 миллион дона тайёр тикувчилик ва трикотаж маҳсулотлари ишлаб чиқариш имконини беради. Бир пайтлар Мўйноқ балиқчилик саноати билан машҳур бўлган. Ана шу анъанани тиклаш мақсадида мавжуд сув ҳавзаларида балиқчиликни ривожлантиришга, маҳсулотларни қайта ишлашга эътибор қаратиляпти. «Мўйноқ аква саноат» корхонаси ҳам ана шу ташаббуснинг амалий натижаси. Лойиҳа қиймати 20 миллиард сўм бўлган бу корхонада 4 минг тонна балиқ қайта ишланади.\nХабарингиз бор, Орол денгизи қуришининг салбий оқибатларини камайтириш, минтақада экологик барқарорликни таъминлаш мақсадида ҳам улкан ишлар бажарилмоқда. Мутахассисларнинг таъкидлашича, 42 йил давомида ҳаммаси бўлиб 400 минг гектар майдонга саксовул экилган бўлса, 2018-2019 йиллардаги қиш-баҳор мавсумида қарийб 500 минг гектарда муҳофаза ўрмонзорлари барпо этилди. Тўпланган тажрибадан келиб чиқиб, яна 700 минг гектар ерни яшил ҳудудга айлантириш мўлжалланмоқда.\nМамлакатимизнинг иқтисодий харитасига назар ташласангиз, ўтган йили маҳсулотлари рақобатбардош ва экспортга йўналтирилган қатор ишлаб чиқариш корхоналари қад ростлагани эътиборни тортади. Хусусан, Сурхондарё вилоятининг Жарқўрғон туманида “Сурхонцементинвест” хорижий корхонаси барпо этилди. Унга Германия, Австрия, Россия ва Хитойдан келтирилган замонавий технология ва ускуналар ўрнатилди. Завод тўлиқ қувватга ўтгач, йилига 1,1 миллион тонна цемент ишлаб чиқарилади ва унинг 750 минг тоннаси экспорт қилинади, 1 125 киши иш билан таъминланади.\nНурота туманининг даштликдаги 6 гектар майдонида иш бошлаган “Мармаробод” давлат унитар корхонаси йилига 24 минг квадрат метр гранитни қайта ишлай олади. Навбатдаги босқичда табиий тошларни қазиб олиш ва қайта ишлашни кластер усулида йўлга қўйиш режалаштирилган. Лойиҳа қувватини йилига 3 миллион квадрат метрга, экспорт ҳажмини 10 миллион долларга етказиш, 1000 дан ортиқ иш ўрни яратиш мўлжалланган.\nПойтахтимизнинг Чилонзор туманида қад ростлаган “Ориент керамик” корхонаси маҳсулотларининг деярли юз фоизи маҳаллий хомашёдан тайёрланади. Шу боис улар хорижникидан бир неча баробар арзон нархларда ички бозорга, 30 фоизи Қозоғистон, Тожикистон, Қирғизистон ва Афғонистонга сотилмоқда. Ҳозирда юртимизга импорт қилинаётган катта ўлчамдаги керамогранит кафелларини тез орада ишлаб чиқариш йўлга қўйилади. Бунинг натижасида ишловчилар сони 970 нафарга етади.\nЎтган йил кўкламида пойтахтимиздаги “Humo Arena” замонавий муз саройининг фойдаланишга топширилиши нафақат Ўзбекистон спорти, балки миллий меъморчилигимиз тарихида янги босқични бошлаб берди. Мажмуа кўкда парвоз этаётган бахт ва ҳурлик, мустақиллигимиз рамзи – Ҳумо қуши шаклида барпо этилди. У илғор муҳандислик ва бинокорлик ечимлари, техник жиҳозланиш даражаси билан бетакрор. Иншоотнинг 12 минг 500 ўриндан иборат асосий майдони трансформация усулида қурилган бўлиб, қисқа вақтда уни қайта жиҳозлаш, ўриндиқлар сонини ошириш ёки камайтириш мумкин.\nБу хоккей, фигурали учиш, шорт-трек, кёрлинг каби қишки спорт турлари билан бирга кураш, бокс, мини-футбол, баскетбол, волейбол, таэквондо бўйича мусоқабалар ўтказиш, шунингдек, концерт, шоу, кўргазма, конференция ва бошқа маданий тадбирлар ташкил этиш имконини ҳам беради.\nБундан қарийб уч ой олдин Tashkent City халқаро бизнес марказининг илк объектлари — Конгресс холл ва «Hilton» меҳмонхонаси қуриб битказилди.\nКонгресс холлнинг умумий майдони 43 минг квадрат метр бўлиб, унда йирик халқаро анжуманлар, олий даражадаги музокаралар ўтказиш учун шарт-шароитлар яратилган. Биринчи қават марказида 3,5 минг иштирокчига мўлжалланган конференциялар зали бор. Заруратга қараб, у икки ёки тўртга бўлиниши ҳам мумкин. Халқаро саммитлар вақтида икки томонлама учрашувлар ўтказиш учун хоналар, ресторан, кичик концерт зали, дам олиш жойлари меҳмонларга кенг қулайлик яратади.\nБеш юлдузли «Hilton» меҳмонхонаси нафақат ушбу марказга, балки бутун пойтахтимизга кўрк бериб турибди. 21 қаватли бинода 258 та номер мавжуд. Барча замонавий меҳмонхоналарда бўлганидек, отелда бир нечта ресторан, бассейн, спорт зал ва бошқа хизматлар яратилган. Ҳудуд марказидаги хиёбон, ундаги мусиқий фавворалар пойтахтликлар ва меҳмонларнинг энг севимли масканларидан бирига айланиб қолди.\nЯнги йил арафасида яна бир хушхабар тарқалди. “Навоийазот” акциядорлик жамиятининг 1,7 миллиард долларлик 3 та лойиҳасидан бири – поливинилхлорид, каустик сода ва метанол ишлаб чиқариш мажмуасининг иш бошлаши мамлакатимизда мазкур турдаги маҳсулотларга бўлган эҳтиёжни таъминлашда муҳим ўрин тутади. Унинг тантанали очилиш маросимида мамлакатимиз Президенти иштирок этди, рамзий тугмани босиб, корхонани ишга туширди.\nМажмуани барпо этиш, энг замонавий технология ва ускуналар билан жиҳозлашга 500 миллион доллар инвестиция сарфланди. Бу ерда тайёрланадиган маҳсулотларга автомобилсозлик, тўқимачилик, металлургия, кимё, нефть-газ тармоқлари, электр техникаси ва қурилиш материаллари ишлаб чиқаришда, айниқса, талаб юқори. Улар шу пайтгача катта валюта эвазига импорт қилинар эди. Ўтган йилнинг январь – ноябрь ойларида қиймати 86 миллион 400 минг долларлик қарийб 90 минг тонна поливинилхлорид импорт қилинган. Энди шунча маблағ ўзимизда қолади. Шунингдек, ҳар йили 40 миллион долларлик маҳсулотни экспорт қилиш режалаштирилган. Янги мажмуада 900 дан зиёд иш ўрни яратилди.\n“Навоийазот”да яқин вақт ичида қиймати 217 миллион доллар бўлган янги замонавий азот кислотаси, қарийб 1 миллиард доллар бўлган йилига 660 минг тонна аммиак ва 580 минг тоннадан зиёд карбамид ишлаб чиқариш қувватлари ҳам ўз фаолиятини бошлайди.\nДавлатимиз раҳбари мазкур йирик инвестиция лойиҳаларини амалга ошириш осон бўлмаганини қайд этар экан, “Ҳар қанча қийин бўлмасин, катта марраларни мақсад қилиб қўйиб, ташаббус кўрсатиб, фидойилик билан меҳнат қилсак, албатта, уларга эришамиз”, – деди.\nМолия вазирлиги томонидан эълон қилинган 2019 йилдаги макроиқтисодий кўрсаткичларнинг дастлабки натижаларига кўра, Ўзбекистоннинг ялпи ички маҳсулоти 5,5 фоизга ўсиб (2018 йилда 5,1 фоиз), 524,0 трлн. сўмни (58,3 млрд. долларни) ташкил этади. Мазкур кўрсаткичларга асосан ички омиллар, хусусан, ялпи ички талабнинг ортиши туфайли эришиляпти. Шу боис қурилишнинг йиллик ўсиш суръати 11,8 фоизни, саноат ишлаб чиқариши — 6,4 фоизни, хизматлар - 6,1 фоизни ҳамда қишлоқ хўжалиги, ўрмончилик ва балиқчилик соҳалари 3,0 фоизни ташкил этиши кутиляпти.\nМуқаддас айём – муборак Рамазон ҳайити арафасида Тошкент шаҳридаги уй-жойга жуда муҳтож, оғир вазиятга тушиб қолган, ногиронлиги бор фуқаролар, боқувчисини йўқотган, якка-ёлғиз аёллардан 450 нафарига, шунингдек, Ўзбекистон Республикаси ФА қошидаги илмий-текшириш институтлари ҳамда олий таълим муассасаларида илмий тадқиқот олиб бораётган 50 нафар ёш оилага Сирғали туманининг “Чоштепа” массивидан бир хонали уй-жойларнинг Президент совғаси сифатида берилиши оммавий ахборот воситаларида эзгу мақсадларнинг яна бир ёрқин ҳаётий ифодаси, деб эътироф этилди.Аслида ҳам ҳудуддаги 30 гектар майдонда 3 минг 696 та хонадонни ўз ичига олган 66 та 7 қаватли замонавий уй-жой қурилиши Тошкент шаҳрида уйсизлик туфайли жуда оғир-мураккаб шароитда иложсиз кун кечириб келган, оғир изтиробларни бошидан ўтказган кўплаб фуқаролар ва айниқса, хотин-қизларнинг энг бирламчи ҳаётий муаммосини ҳал қилишда тарихий лойиҳа бўлиш билан бирга, ҳатто энг ривожланган давлатлар тажрибасида ҳам жуда кам кузатиладиган юксак инсонпарварлик намунасига айланди.\nУмуман олганда, аҳолини муносиб турар жой билан таъминлаш мақсадида охирги уч йилда 104 мингта, жумладан, қишлоқларда 63 мингта ва шаҳарларда 41 мингта хонадонга мўлжалланган арзон уй-жойлар фойдаланишга топширилди. Ҳисоб-китобларга кўра, аҳоли эҳтиёжини тўла қондириш учун ҳар йили 145 минг хонадондан иборат уй қуриш керак. Бунинг учун эса қарийб 30 триллион сўм зарур бўлади. Бу маблағ эса давлат бюджетининг 23 фоизидан зиёдини ташкил этади.\nАлоҳида эътироф этиш жоиз, ўтган йилги деҳқончилик мавсумининг қирқ куни ёмғирли ва яна шунча куни жазирамали иссиққа тўғри келди. Шунга қарамай, қишлоқ хўжалик ходимларининг пешона тери билан 7 миллион 130 минг тонна ғалла, 2 миллион 845 минг тонна пахта, 19 минг 600 тонна пилла, 21 миллион тонна мева-сабзавот, 400 минг тонна шоли, 2 миллион 600 минг тонна гўшт ва 11 миллион тонна сут маҳсулотлари етиштирилди, 8,1 миллиард дона тухум олинди. Натижада жами 217 триллион 700 миллиард сўм ёки ўтган йилга нисбатан 12 фоиз кўп фойда кўрилди. Айниқса, 1,3 миллиард АҚШ доллари қийматидаги 1,5 миллион тонна мева-сабзавот экспорт қилингани тармоқ ривожида муҳим ўрин тутди.\nУшбу қисқагина шарҳда мамлакатимизда ўтган йили амалга оширилган улкан бунёдкорлик ишларини тўла қамраб олиш қийин, албатта. Газетамизнинг келгуси сонларида улар ҳақида батафсил маълумотлар бериб бориш режалаштирилган.\n2020 йилда эса, ЯИМнинг 5,5 фоизга, саноат маҳсулотлари ишлаб чиқариш — 6,5 фоиз, капитал қўйилмалар ҳажми камида 10 фоиз, хизмат кўрсатиш ҳажми — 5,7 фоиз, қишлоқ хўжалиги маҳсулотлари — 4 фоизга ўсиши прогноз қилинмоқда. Давлат бюджети ушбу макроиқтисодий кўрсаткичлар параметлари асосида ишлаб чиқилди ва табиийки, унинг асосий қисми аҳолини ижтимоий ҳимоя қилишга йўналтирилади.\nМақсадимиз улуғ, ниятимиз холис. Ўтган йилдаги муваффаққиятлар 2020 йилда янада юксак ютуқларга эришишимизга хизмат қилади.\nЎзбекистон Республикаси Президентининг расмий веб-сайти материаллари асосида\nАбдурауф Қоржовов тайёрлади.


АҚШда коронавирус қурбонлари сони 100 мингдан...\n28.05.2020 11:12 0 1523\nАҚШда коронавирус қурбонлари сони 100 мингдан ошди, дея хабар берди Жонс Хопкинс университети.\nМаълумотларга кўра, АҚШда коронавирус туфайли 100 442 киши ҳаётдан кўз юмди.\nЖаҳон Соғлиқни Сақлаш Ташкилоти 11 март куни янги COVID-19 коронавирус инфекцияси тарқалишини пандемия деб эълон қилганди. ЖССТнинг охирги маълумотларига кўра, дунё бўйича қарийб 5,5 миллиондан ортиқ киши касалланган бўлиб, қарийб 350 мингдан ортиқ киши вафот этган.\nБу борада ўз ҳисоб-китобини олиб бораётган Жонс Хопкинс университети маълумотига кўра (28 май, соат: 11:11), дунё бўйича 5 695 290 киши коронавирусга чалинган бўлиб, 355 692 киши ҳаётдан кўз юмган бўлса, 2 351 355 киши тузалган.\nАҚШ ЖССТ Жаҳон соғлиқни сақлаш ташкилоти пандемия коронавирус Жонс Хопкинс университети


Паркентда белбоғли кураш бўйича анъанавий республика очиқ турнири бўлиб ўтди (фото)\n9 май, 2018, 23:50 1672\nЭрта тонгдан тумандаги маданият ва истироҳат боғида жойлашган кураш майдони ишқибозлар билан тўлди. Паркентликлар ҳар йили 9 Май - Хотира ва қадрлаш кунини кураш байрами сифатида ўтказиши анъана тусини олган.\nБу йил ҳам анъанага содиқ қолинди. 220 нафар полвон 10 та вазн тоифасида майдонда беллашдилар. Гарчи офтоб тиғи беаёв қиздирган эсада, ҳеч ким майдонни тарк этмади. Қоронғи тушгунча барча вазн тоифасида ғолиб ва совриндорлар аниқланди. Кураш байрами ташкилотчилари ғолиб ва совриндорларни диплом ва қимматбаҳо совғалар билан тақдирлади.\nP.S. Ғолиб ва совриндорлар ҳақидаги маълумотни кейинги чиқишларимизда баён этамиз.


ХИЁНАТ - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 26 Феврал 2015\tКӯришлар: 1026\nУнинг қиладиган биринчи юмуши «Опел»ини кўздан кечириш. Шу машинасининг орқасидан тирикчилиги ўтяпти. Эртадан кечгача тиним билмайди, киракашлик қилади.\n«Зайнура кутиб қолмасин»-деган ўй ўтди ҳаёлидан. Шу пайт хотини Зилола ҳам эрталабки нонуштани тайёрлаб дастурхонга чақириб қолди.\n-Дадаси, чойингизни ичиб олақолинг...\nЗайнура қўшни қишлоқда яшайди. Биринчи турмуши бузилгач, шаҳар марказидаги магазинлардан бирида сотувчи бўлиб ишларди. Сал кам бир йилдан буён Акмал уни бошқа йўловчилар қатори шаҳарга олиб кетади. Кечқурун қайтишда ҳам аҳвол шу.\nЗайнура бу одатга ўрганиб қолган, Акмалнинг оиласи борлиги, икки нафар фарзанднинг отаси эканлигини билса-да, негадир орадаги муносабатларнинг илиқлашувини истаб борарди. Айниқса, унинг чиройли кийиниши, хушмуомила гапиришлари жуда-жуда ёқарди. Хушбичим, басавлат йигитни «ўзиники» қилиб олаётганига сира ажабланмасди.\nЎз навбатида ёши ўттиздан ошган бўлса-да, Зайнуранинг ўзига қараб юришлари, шаҳло кўзлари, сулув қошлари Акмалнинг ҳам тинчини бузганди.\nАкмал бу сирни Зилолага сездирмасликка ҳаракат қилар, кундан-кун хиёнат кўчасига кириб, бу хато умрбод виждон азоби бўлиб қолишини сира ҳаёлига ҳам келтирмас эди.\nБугун Акмалнинг иши ҳар кунгидан анча юришди. Эртадан бери бўш тургани йўқ. Тушлик қилиш мақсадида машинасини «Баҳор» кафеси томон бурди. Телефонини олиб Зайнуранинг рақамларини терди.\n-Лаббай, Акмал ака, -Зайнуранинг дилўртар овози эшитилди.\n-Зайнура тушлик қилаётгандим, келинг овқатланамиз.\n-Одатдаги жойда. «Баҳор»даман,- жавоб берди Акмал.\nУлар бироз суҳбатлашиб ўтиришди. Гурунглари анча қизиди. Гап орасида Зайнура Акмалга:\n-Акмал ака, бизни тоққа лола сайрига олиб боринг, дугоналарим билан би-и-р яйраб келайлик,- деб қолди.\n-Лола тергани, майли обораман, қачон? Ўзимам бир айланиб, дам олиб келардим,- деди Акмал.\n-Эртага бормоқчийдик. Дугонам Наргиз билан Дилдора ҳам бор.\n-Майли. Эртага тайёр туринглар. Соат ўнларда кетамиз,- таклифга ижобий нуқта қўйилди.\nБугун Акмал кечроқ уйғонди. Уйқусини қочириш мақсадида яна ўша ариққа бетини чайди. Сув анча кўпайиб, пишқириб қолибди. «Тавба ҳеч тўлиб оқмаганга нима бало бўлди?»-дея елка қисганича, уйга кирди. Эр-хотин биргалашиб нонушта қилишди. Уч яшар Нодиржон уйғониб дадасининг тиззасига ўтирди. Ота-бола роса ўйнашди.\n-Дадаси бугун бозорга чиқиб, Нодиржон билан Севарага у-бу харид қилмаймизми?- фурсатдан фойдаланди Зилола.\n-Бугун вақтим йўқ. «Заказим» бор, соат ўнларда дейишган. Икки баравар пул беришади. Эртага борамиз.\nДастурхонга дуо қилинди.\nЭшик ёнида Нодиржон дадаси оёғига осилди.\n-Ҳа, ўғлим. Эртага сизларни бозорга обориб, кийимчалар обераман, хўпми?-Акмал ўғлини ўпиб бўсаға ҳатлади. Нодиржон жажжи қўлчалари билан «хай-хай» қилганча қолди…\nАкмал машина магнитофонини баралла қўйиб, машинани шитоб билан тоғ сари бошқариб борарди. Ёнида Зайнура, орқа ўриндиқда дугоналари Наргиз билан Дилдора атрофга завқ билан боқиб, ҳайратда чинқиришарди.\nМашина манзилга етди. Атроф чиндан ҳам гўзал эди. Қиру адирлар кўм-кўк, жилғаларда сувлар жилдираяпти. Қизғалдоқлар, бойчечаклар, гуллар қийғос очилиб, майин шамолда оҳиста тебранади. Бундай соҳир манзарада, табиат қўйнида, мусаффо об-ҳавода Акмалнинг қўшиқ айтгиси, булбул бўлгиси келарди.\nМашина юкхонасидан шолча, кўрпачалар ва егулик ҳамда ичимликларни туширишди.\nМажнунтол дарахти остига солинган жойда афсонавий «Очил дастурхон» ёзилди.\nНаргиз билан Дилдора лола териш ниятида, жангал оралаб тепаликка йўл олишди. Улар қолди. Фурсатдан фойдаланган Акмал Зайнурага энг чиройли сўзлардан «сайраб» хипча белидан ўзига тортди. Сочларини силади. Қулоқларига ниманидир шивирлади. Зайнура Акмалнинг қучоғида бутунлай бўшашиб, эриб борарди. Унинг нафас олишлари, юрак уришлари ҳам тезлашиб борар, ўзини тобора йўқотиб, инон-ихтиёридан тамом ажралди. Энди улар атрофда сайраётган сайроқи қушларнинг хониши-ю, еру осмонни ларзага солиб, гумбурлатиб ўтаётган самолётнинг овозини ҳам эшитишмасди. Эҳтирослар жумбушга келиб, маст ҳиссиётлар жиловга бўйин бермай қўйди.\nАкмал ўзида йўқ хурсанд бўлиб уйига қайтди. У ўтган кундан жуда мамнун эди. Уйига яқинлашганда ҳайратдан ёқа ушлади. Ҳовлисида аёллар, болалар қий-чув кўтаришар, хотини Зилола дод солиб, «Нодиржон, Нодиржон», деб йиғларди.\nҚўшнилар эса Нодиржоннинг жонсиз танасини ариқдан эндигина олиб чиқаётган эдилар…\n31-ўрта мактабнинг ўзбек тили ва адабиёти фани ўқитувчиси.\nБугун: 20-01-2020 20:32:21


07:11 20 Март 2018\n14:15 22.12.2016 (Янгиланган 14:22 22.12.2016) Ҳавола олиш\n"Ширинтой болажон" танлови, 1-босқич "№1"\nТОШКЕНТ, 22 дек – Sputnik. Кеча Тошкентдаги Ёшлар ижод саройида, “Соғлом она ва бола йили доирасида “Ширинтон болажон” фото танловининг якуний босқичи бошланди, деб хабар қилмоқда "Камолот" ёшлар ҳаракати.\n“Ширинтой болажон” фотосуратлар онлайн танлови Ўзбекистонда биринчи бор ўтказилди. Танлов икки босқичда бўлиб ўтди.\nБиринчи босқичда, ота-оналар ёки профессионал фотосуратчилар 0-14 ёшли болалар фото суратларини танловнинг Facebook ва Instagrammдаги саҳифаларида омма эътибори учун жойлаштиришди. Мақсад – имкон қадар кўп “лайк” олиш.\n11 декабрда якунланган биринчи босқичда 1020 киши иштирок этди. Уларнинг фотосуратларини ижтимоий тармоқлар орқали 200 минг киши томоша қилган. Биринчи босқич якунларига кўра энг кўп овоз олган 20та фотосурат танлаб олинган.\nИккинчи босқичда, танлаб олинган фотосуратлар ёрдамида Тошкентдаги Ёшлар ижод саройида уч кунлик фотокўргазма ташкил этилди. Кўргазмага келган болажонлар ва уларнинг ота-оналарини фойдали ва қизиқарли семинарлар, мастер-класслар кутмоқда.\nТанлов ғолибини кўргазмада тақдим этилган фотосуратлар ичидан ҳакамлар ҳайъати танлаб олади. Натижалар 23 декабрь куни эълон қилинади.\nФотоконкурс ташкил қилишда давлат ва жомат ташкилотларидан ташқари, ёш болалар учуш маҳсулот ишлаб чиқарадиган, бир неча хусусий корхоналар ҳам ҳомийлик қилишди.\nБугунги фотолентамизда эътиборингизга биринчи босқичда энг кўп воз тўплаган 20та фотосуратни намойиш қиламиз.\nОхирги янгиланиш: 18:38 08.03.2018\nДунёнинг кўплаб мамлакатларида аёл аскарлар эркаклар билан бир қаторда туриб хизмат қилади.


Ўтган йилда Хўжа Ахмад Яссавий мақбарасига 1,5 млн одам келган\n21 Январь 2020 15:14\nTÚRKİSTAN. Kazinform - 2019 йилда Туркистон шаҳридаги Хўжа Ахмад Яссавий мақбарасига 1,5 млн одам келган. Ушбу кўрсатгични 2025 йилга бориб 5 млнга етказиш режалаштирилмоқда. Бу ҳақда Туркистон вилояти ҳокимининг ўринбосари Мейржан Мирзалиев маълум қилди, деб хабар беради Kazinform.\nМейржан Мирзалиевнинг айтишиса, ҳудудда туризм индикаторлари ўсиб келмоқда.\n«2019 йил 11 ойида жойлаштириш ва овқатланиш жойларига жалб қилинган инвестиция ҳажми 13 млрд тангага етди ва бу томондан республикада учинчимиз. Туркистон-Ўтрор йўналишида тарихий-маданий, Сариағаш курорти ҳудудида даволаш-соғайтириш, Тулкибас, Тўле би туманларида экологик туризм турлари юқори суръатлар билан ривожланиб келмоқда», – деди вилоят ҳокими ўринбосари.\nВилоятда 168 та меҳмонхона, 51 та санаторий, 60 та дам олиш маскани хизмат кўрсатмоқда. Экологик, тарихий туризм йўналишида 57 туристик маршрут тайёрланган. Бу йил 20 та жойлаштириш жойини очиш режалаштирилган. Шундан 8та меҳмонхона янгидан очилмоқда, 7таси капитал таъмирдан чиқарилади. 5та даволаш-соғайтириш жойи очилади.\nҲозирда Туркистон шаҳрида туристларга тўлиқ ахборот берувчи «Визит марказ», «Буюк Ипак йўлининг миллий анъанавий ҳунармандчилик маркази», халқаро аэропорт, «Яссавий музейи» қурилмоқда.


ЎзА - Александр Гуковнинг ҳаёти сақлаб қолинди\n01.08.2018 12:41 Чоп этиш версияси\nАлександр Гуковнинг ҳаёти сақлаб қолинди\nАльпинист 6200 км. баландликдаги қоялар орасида бир ҳафта жон сақлади\n31 июль куни Покистоннинг Латок-1 тоғ тизмасида бир ҳафта давомида қамалда бўлган россиялик альпинист Александр Гуков ҳаёти сақлаб қолинди, дея хабар беради қутқарув ишларида иштирок этган Россия Альпинистлар Федерацияси аъзоси Анна Пиунова.\nГуков ўзининг ҳамроҳи Сергей Глазунов билан Латок-1 тоғ тизмасидаги баландлиги 7145 метрлик чўққини забт этиб, ҳали инсон қадами етмаган шимолий тизма бўйлаб юқорига кўтарилишни режа қилганлар. Бахтсиз ҳодиса сабаб 25 июль куни Глазунов қоядан йиқилиб ҳалок бўлди.\nАнна Пиунованинг сўзларига кўра, ҳозирда Гуковнинг аҳволи анча заифлашган, шунингдек, у кўрган қийинчиликлар гапириш қобилиятига ҳам салбий таъсир кўрсатган. Унга ёрдам келган заҳоти Покистоннинг Скарду шаҳридаги касалхоналардан бирига етказилган.


Қорачиқдаги ватан  - Халқ сўзи\n17:07 09 Сентябр 2019 Жамият\nҲар гал Амударё бўйида минг йиллардан бери қад ростлаб турган Чилпиқ қаъласини кўрганимда, қадим Хиванинг Ичанқаъласи-ю Дишанқаъласида, Бухоронинг Арки, Самарқанднинг Афросиёбию Регистонида, Тошкентнинг Ҳазрати Имом мажмуаси-ю Кўкалдошида бўлганимда қалбим ажиб бир ғурур ва сурур, фахр ва ифтихор туйғуларига тўлади. Тўмарис, Спитамен, Жалолиддин Мангуберди сингари халқ қаҳрамонларини – халқимиз достонларда куйлаган Гўрўғлию Алпомишларни эслаганимда, Ватанга муҳаббат туйғуси нақадар буюк ва улкан эканини ҳис этаман. Аму билан Сирни қучган, Зарафшондан сув ичган,дунёга даҳоларни етказиб берган юрт бу – менинг Ватаним!\nБундан йигирма саккиз йил аввал қутлуғ бир тонг отди. Бирам ёқимли, бирам роҳатбахш мустақиллик шабадаси эса бошлади. Одамлар ҳаётида тамомила янгича яшаш ва яратиш фасли бошланди. Шаҳар ва қишлоқларимиз қиёфаси бутунлай ўзгариб кетди.\n“Ватан – остонадан бошланади,” дейдилар. Эҳҳе, ўтмишда не-не жаҳонгиру султонлар шу Ватан тупроғи учун жон олиб жон бермади. Улуғ ватанпарвар шоир Фурқат шу Ватан тупроғини қўмсаб Қашқарда жон берди. Шоир айтмоқчи, “Ё, Қашқар тупроғи қашшоқмиди.” Бобораҳим Машраб шу Ватан тупроғини кўзга суртиб сарбасар кезди. Ҳар-бир сатрида она, Ватан туйғуси уфурди. Зеро, машҳур халқ оқини Эргаш Жуманбулбул ўғли “уч юз олтмиш дараси бор, Оқтовнинг” деб ёзганида, улуғ момомиз Тилла кампир қозоқ оқинига Қўрғондаги қудуқ бошида:\nФалакнинг гардишин кўр\nХудойимнинг ишин кўр\nМен билмайман ёшини\nОғзин очиб тишин кўр\nдеганида Ватаннинг ҳар-бир қаричи, Ватан эканлиги англанмайдими?!\nБолалигимда бобомдан: “Одамни туғилган юрт тупроғи ўз бағрига тортади” деб кўп эшитганман. “Ўзга юртнинг боғи билан боғчаси ўз юртимнинг янтоғича кўринмас,” деб куйлаган экан, бир шўрлик ҳофиз. Ўз киндик қонинг тўкилган заминга қадам қўйишинг билан қайноқ меҳрни, этни жимирлатувчи ҳисни ва ғайришуурий бир куч-қудратни сезасан, киши. Шу паллада ердан, ҳаводан инсон шуурига тафаккурни идрок эта оладиган куч оқиб киради. Бу куч ҳеч қандай қаршиликсиз сенинг юрагингда инжа ва нафис сезгини уйғотади. Бу сезги юракларни орзиқтириб юборади. Бу сезгидан олдин англанган ҳаракат йўқдек, гўё. Бу сезги онгдан кўра тезроқ, онгдан кўра дадилроқ ва бехатороқ ишлайди. Эҳтимол, бу сезгини Ги де Мопассан: “Ватанпарварлик илоҳий туйғудир...” деганида, шуларни назарда тутгандир.\nҲар гал тонгда “Муножот"ними, “Қори наво"ними, тинглаганимда вужудимда ажиб бир енгиллик сезаман. Асрлар қаъридан силқиб, қалқиб келаётган бу наволар нега бунчалар дилга яқин, нега қон-қонимни кўпиртиради. Шоир айтмоқчи, асрлар дардини сўйлаётган бу наволарда асрларнинг кўз ёшлари, қувонч ва ташвишлари мужассам. Ким билади, балки бу оҳанглар бизга қаҳрамон Пойкант, Хоразм, Муқанна ва Чингизга қарши сўнгги нафасигача жанг қилиб ёниб битгани, Улуғбек кутубхонасини ёққан гумроҳлар, Насимий “Аналҳақи”, Жалолиддин жасорати, Амир Темур матонати ҳақида нималарнидир сўзлаб бермоқчи бўлаётгандир. Нима бўлгандаям, ўтмиш ўтмишлигича қолди. Кимлар яратди, кимлар йўқотди. Зеро, Галилео Галилей айтмоқчи: “Ер барибир айланаверди”. Лекин, Ватан ватанлигича қолаверади.\nЎтди Будда, ўтди Зардўшти\nОна халқим ёқангдан тутди.\nЙўқотмоқчи бўлди дунёдан\nСакраб ўтдинг Амударёдан\nБу ёниқ сатрлар мозийнинг гоҳ Оллоҳ томонидан яхши яшаш учун туғилган инсон ер, бойлик ҳирсу ҳаваси йўлида ҳамжинслари томонидан азоб-уқубатларга дучор қилингани, лекин у озодлик йўлида курашдан бир дақиқа ҳам тўхтамагани ҳақидаги аччиқ-аламли саҳифалардан ҳикоя қилса, гоҳ тақдирнинг минг бир шўришу ғавғоларини ўтказиб ҳам эгилмаган, синмаган халқ жаҳонга даҳоларни етказиб бераверганини қувониб, тўлиб тошиб сўзлайди. Демак, инсониятга қилинган хизмат, эзгулик унутилмайди. Тарих ғилдираги остидан тошда унган гулдек угина омон чиқади. Улуғлар номи тиллардан тилларга, эллардан элларга кўчаверади.\nМенинг мустақил она юртим бугун навқирон йигирма саккиз ёшга тўлди. Ўтган қисқа ва долғали даврда жамият ҳаёти, одамлар онги-ю шуурида шундай оламшумул ўзгаришлар юз бердики, уни сўз билан таърифлаш мушкул...\nБугунги глобаллашаётган шошқалоқ вақт, худди бармоқларим орасидан сизаётган қумга ўхшайди. Ҳаёт ўз йўлида ҳар қандай макону замонларни писанд қилмай олға кетаверади. Бу дунёда ватанда фақат яхши ишлар, яхши амалларгина қолади. Улуғ Соҳибқирон бобомиз Амир Темур “Бизнинг кимлигимизни билмоқчи бўлсангиз, биз қурган иморатларга боқинг!” деганида нечоғлик ҳақ эканлигини, бундан олти аср илгари қурилган мақбараю мадрасалар кўз-кўз қилиб турмаяптимикин?..Сўнгги йилларда Президентимиз Шавкат Мирзиёев ташаббуси билан кўпгина тарихий қадамжолар обод қилинди. Бунга ёрқин бир мисол Самарқанддаги Имом ал-Бухорий мажмуасидир...\nАгар мустақиллик бўлмаганида, кечаги кунгача ярим вайрона бўлиб қолган Бибихоним мадрасаси, Оқсарой, Улуғбекнинг фалаккиёт расадхонаси ва бошқа тарихий обидалар бугунги чирой ва жозибаси билан қайта жонланмаган бўларди. Айтингчи, ўтган давр муқаддас қадамжоларимиз қаровсиз ҳолда чўкиб, ўт босиб ётгани қай биримизнинг юрагимизни эзмаган. Бугун Имом ал-Бухорий, Ғиждувоний, Баҳоуддин Нақшбанд, Зангиота, Имом ат-Термизий сингари буюк аждодларимизнинг муқаддас қадамжолари ободонлаштирилиб, зиёратгоҳларга айлангани, юзлаб тарихий обидалар тиклангани ўзликка қайтиш, миллий қадриятларга эътибор эмасми?!\nХуллас, кейинги йилларда мамлакатимиз том маънода яшнаб-яшариб бормоқда. Кам таъминланган оилалар, имконияти чекланган инсонларга имтиёзли шаклда турар-жой бинолари, ёш оилалар, ҳарбийлар учун алоҳида уйлар, мактаблар, санъат саройлари, спорт заллари ва шифо масканлари қурилишидек бениҳоя катта бунёдкорлик ишлари олиб борилаётганлигини-ку қўяверинг.


Axon 30 5G чиқди: умуман кўринмас селфи-камерали смартфон 340 доллардан! - Terabayt.Uz\nZTE компанияси бултур дунёдаги биринчи экраности камерали смартфон – Axon 20 5G моделини тақдим этган эди. Бу йил апрелда эса у «2021 йилнинг энг кучли камерасига эга» Axon 30 Ultra ҳамда Axon 30 Pro смартфонларини чиқарган.\nКомпания энди янада такомиллашган дисплейости камерали ZTE Axon 30 5G (ёки ZTE Axon 30) смартфонини ҳам намойиш қилди. «Аждод»идан фарқли равишда, унда олд камера экранда умуман кўринмайди ва унда суратга олиш сифати ҳам анча юқори.\nБунга эса Visionox компанияси томонидан ишлаб чиқилган OLED-дисплей шарофати билан эришилган: у 16 мегапикселлик камерани яхши яшириш билан бирга, суратга олиш жараёнида ёруғликни яхши ўтказади ҳам. Экраннинг ўлчами диагоналига 6,92 дюйм, тасвир аниқлиги 2460х1080 пикселлик, кадр янгиланиш частотаси эса 120 герцга тенг.\nAxon 30 5G моделининг «электрон юраги» тарзида Snapdragon 870 платформаси танланган. ZTE бу телефонини UFS3.1 стандартидаги доимий хотира чипи, NFC модули ҳамда тезкор хотирани кенгайтирувчи Memory Fusion Technology технологияси билан таъминлаган.\nЎҚИНГ: «Кўринмас» селфи-камерали смартфон ўзини оқламади\nAxon 30 5G аккумуляторининг ток сиғими 4200 мА/соатга, унинг максимал зарядланиш тезкорлиги эса 55 ваттга тенг. Янги смартфоннинг бош камераси тўртталик: 64 мегапикселлик Sony IMX682 сенсори, 8 МПлик кенг бурчакли камера, 5 МПлик макромодул ҳамда 2 МПлик саҳна чуқурлиги датчиги.\nZTE Axon 30 5G корпуси 189 грамм тош босади, қалинлиги эса 7,8 миллиметрги тенг. Компания уни Android 11 операцион тизим устига қурилган MyOS 11 график интерфейси билан чиқарган.\nСмартфон тезкор/доимий хотира конфигурациясиги кўра тўрт хил вариантда чиқарилган ва қуйидагича нархлаган: 6/128 ГБлиги – 340 доллар, 8/128 ГБлиги – 385 доллар, 8/256 ГБлиги – 430 доллар, 12/256 ГБлиги – 475 доллар. Axon 30 5G савдолари Хитойда 3 августдан бошланади, ZTE уни кейинроқ жаҳон бозорига ҳам чиқаришини эълон қилган.\nЎҚИНГ: Яширин селфи камерали смартфонда олинган расмлар эълон қилинди\n#Smartfon #ZTE #Android смартфон #смартфонлар #янги технологиялар #Яширин камера #экраности камера #ZTE Axon 30 #ZTE Axon 30 5G


«Ўзбекистон - Буюк ипак йўлидаги хазина»\n«Ўзбекистон — қадимий тарихга эга, дунёдаги энг тез ривожланаётган иқтисодиёти, инвестиция ва туризм учун улкан имкониятларга эга бўлган ёш мамлакатдир»\nВEНА, 22 июнь. /«Дунё» АА/. Австриядаги оммабоп нашрлардан бири — «Cercle Diplomatique» журналида Ўзбекистоннинг замонавий ривожланиши ҳақида мақола чоп этилди, деб хабар бермоқда «Дунё» АА мухбири.\nМуаллиф сўнгги йилларда мамлакатнинг асосий ютуқлари билан таништириш баробарида, 2017-2021 йилларда мамлакатни ривожлантириш стратегиясининг натижалари узоқ кутилмаганини қайд этган. Шунингдек, Ўзбекистон бугун иқтисодиёти жадал ўсиб бораётган мамлакатлардан бири бўлиб, келгусида у ривожланиш учун катта имкониятларга эга, деб ёзган.\nНашрнинг таъкидлашича, юқори даражадаги хавфсизлик ва унутилмас экзотик саёҳатлари билан ажралиб турадиган Ўзбекистоннинг туризм соҳаси, шубҳасиз, коронавирус пандемияси тугаганидан кейин дунё бўйлаб сайёҳлар оқимини жалб қилиш марказига айланади.\n«Кўп асрлик маданий мерос, меҳмондўстлик, шунингдек, миллий ошхона санъати сайёҳларни бефарқ қолдирмайди. ЮНEСКОнинг Жаҳон маданий мероси рўйхатига киритилган И.Савицкий музейи эса бутун дунёда саҳродаги Лувр номи билан танилган», деб хабар қилган журналист.\nРеспубликанинг диққатга сазовор тарихий жойлари, анъанавий ҳунармандчилик вакилларининг бетакрор асарлари, Тян-Шан тоғларининг улуғворлиги, шунингдек, Ўзбекистоннинг минглаб сайёҳлик дурдоналари йил давомида саёҳатчилар учун унутилмас таассурот қолдиради.\n«Cercle Diplomatique», шунингдек, Австрия Федерал иқтисодий палатасининг биринчи вице-президенти раҳбарлигидаги ишбилармон доиралари вакиллари делегациясининг жорий йилнинг февраль ойида Ўзбекистонга амалга оширган ташрифи ҳақида ёзади. Таъкидланишича, ушбу ташриф давомида эришилган келишувлар мамлакатларимиз ўртасидаги иқтисодий ҳамкорликнинг фойдаланилмаган қирраларини кашф қилишга хизмат қилади.\nАзиз Абдуҳакимов Туркий тилли давлатлар ...\nЎзбекистон Республикаси Бош вазири ўринбосари – Туризмни ривожлантириш давлат қўмитаси раи...\nТуризм фаолиятини лицензиялашда туропера...\nЖумладан, туризм фаолиятини лицензиялашда туроператорлар хизматларини сертификатлаш ихтиёр...\nҚадимий Самарқанд ва Бухоро шаҳарлари бў...\nАгар сизда шундай хохиш бўлса Туризмни ривожлантириш давлат қўмитаси томонидан хориждаги в...


Ислом Каримов 2016 йил 6 сентябрда Самарқандда дафн этилган.\nСирдарё вилояти маркази Гулистон шаҳрида Мустақиллик кўчаси Ўзбекистоннинг биринчи президенти Ислом Каримов шарафига қайта номланди. Бу ҳақда вилоят ҳокимияти матбуот хизмати хабар қилди.\nШаҳарлардаги марказий кўчаларга Ислом Каримов номини бериш Президент Шавкат Мирзиёевнинг 25 январдаги қарорида белгиланган.\nАввалроқ Тошкентдаги марказий кўчалардан бири — Ўзбекистон кўчасига ҳам Ислом Каримов номи берилган эди


БМТ: Суриядаги террор гуруҳлари сафида 1500 ўзбекистонлик жанг қилган\nСуриядаги жангарилар сафига 2012 йилдан бери Ўзбекистондан тахминан 1500 киши келиб қўшилган. Бу рақам БМТ Бош котибининг ИД томонидан халқаро тинчлик ва хавфсизликка таҳдид солиниши тўғрисидаги ҳисоботида қайд этилди.\nҲисоботда айтилишича, Тожикистондан ҳам Суриялаги террор гуруҳлари сафига камида 1500 одам келиб қўшилган.\nҲисоботда, шунингдек, Сурия шимоли-шарқида 2019 йилнинг олти ойи давомида МДҲ мамлакатларининг 2000га яқин фуқароси қўлга олингани ҳам айтилди.\nҚўлга олинганлардан 524 нафари Қозоғистонга, 156 нафари Ўзбекистонга ва 84 нафари Тожикистонга қайтарилган.\n“Бироқ Марказий Осиёдан Сурия ҳамда Афғонистонга чет эллик террорчи жангарилар оқими тўхтамаяпти”, дейилади ҳисоботда.


Кучма: "Украина янги сиёсатчиларга муҳтож"\nфеврал 02, 2010\nЛеонид Кучма Украина президентлигига келиши мумкин икки номзод сиëсатига жиддий шубҳа билан қараëтганини айтади.\nУкраинадаги Зарғалдоқ инқилоб ортидан президентликни тарк этган Леонид Кучма орадан беш йил ўтиб, Озодлик мухбири билан бир вақтлар ўзи бошқарган давлатдаги бугунги сиёсий вазият ҳақида суҳбатлашди.\nУкраинада 7 феврал куни президентлик сайловининг иккинчи босқичи бўлиб ўтади ва унда мамлакат жорий Бош вазири Юлия Тимошенко ҳамда мухолифат етакчиси Виктор Януковичлар мамлакат етакчилиги учун сўнгги имкониятини синаб кўради.\nБундан беш йил муқаддам Зарғалдоқ инқилоб боис, президентлик лавозимини тарк этган Леонид Кучма фикрича, бу икки номзоддан қай бири президент бўлиб сайланганишидан қатъий назар¸ улардан бирортаси мамлакатдаги муаммоларни ҳал қилишга қодир эмас.\n- Гапнинг индаллоси шуки, Украина сиёсат майдонида янги шахсларга катта эҳтиёж бор. Яна кундек равшанки, сайлов натижаси қандай бўлишидан қатъий назар, бу натижа мамлакатга сиёсий барқарорлик олиб кела олмайди ва мамлакатнинг бирор бир иқтисодий муаммосини ҳал қила олмайди, дейди Леонид Кучма Озодлик мухбири билан суҳбатда.\nСобиқ президент фикрича, 2004 йилги Зарғалдоқ инқилоби берган ваъдалар оғизда қолгани боис¸ инқилобни оммавий намойишлар билан қувватлаган Украина халқи сиëсатчиларга нисбатан ўз ишончини йўқотган.\nМамлакат раҳбарияти эса халқнинг уларга ишончсизлигидан қийналмоқда. Украина халқи инқилобда иттифоқчи бўлган, аммо ҳозирга келиб бир-бирига шавфқатсиз рақибга айланган Тимошенко ҳамда Юшченкодан жуда норози, деб ҳисоблайди собиқ президент Леонид Кучма.\n-Украиналиклар аслида мамлакатдаги бугунги вазиятдан уялиши лозим. Зеро, бу давлатда ҳокимиятнинг бирор бир бутоғига — на президент, на парламент, на ҳукуматга ҳурмат бор, дейди Украина собиқ президенти.\nЛеонид Кучма Украинага 1994 йилдан 2005 йилга қадар президентлик қилган. У амалга оширган ислоҳотларнинг Украинани собиқ совет даври муаммоларидан барқарорликка олиб чиққани эътироф этилади.\nАйни пайтда Кучма маъмурияти чуқур илдиз отган коррупция ҳамда эндигина ўсиб келаётган мустақил матбуот овозини бўғганликда айбланади.\nШунингдек, шахсан Леонид Кучманинг ўзи таниқли мухолифатчи журналист Георгий Гонгадзенинг ғойиб бўлиши ва ўлдирилишига бевосита алоқадорликда ҳам айбланган.\nКучма 2004 йилги Зарғалдоқ инқилоб чоғида, ўзи танлаган ворис Виктор Янукович сайлов натижаларини сохталаштирганликда айбланганидан сўнг обрўсизланиб, ўз лавозимини тарк этган эди.\nБироқ инқилобдан сўнг ҳокимиятга келган Виктор Юшченко маъмурияти ҳаракатлари билан бошланган янги — Украинани Европа иттифоқи ҳамда НАТО аъзолигига олиб борувчи ислоҳотлар даври билан мамлакатнинг украин тилида сўзлашувчи ғарбий ҳамда кўпроқ рус тилида сўзлашувчи шарқий қисми ўртасида бўлиниш юз берди.\nКучма ўз раҳбарлиги даврида бундай бўлинишнинг у қадар кескин бўлмаганини таъкидлайди.\n- Мен Украинанинг ғарбий ва шарқий қисмга бўлинишини сезмаган эдим. Аксинча, биз бир-биримизни тушуна бошлаган эдик. Аммо 2004 йилги президентлик сайловлари мамлакатни икки қисмга бўлди ва ҳозирча бу бўлинишни тўхтатадиган бирор бир ҳаракатни кўраётганимиз йўқ. Очиқ кўриниб турганидек, Тимошенко кўпроқ ғарбий қисмда, Янукович эса мамлакатнинг шарқий қисмида қувватланади, дейди Украинанинг собиқ президенти Леонид Кучма.\nКучма ўз даврида кўп векторли сиёсатни тутган ва шундан келиб чиқиб ҳам Россия, ҳам Ғарб билан алоқаларни яхшилашга уринган эди.\nУ ўз ҳамкасби Юшченкони ана шу сиёсий йўналишни ўзгартирганлик ва “агар бизга Россия бўлмаса”, “Биз учун фақатгина Ғарб қолади” қабилида сиёсат юритгани учун танқид қилади.\nЛеонид Кучма фикрича, бундай сиëсат¸ ўз навбатида Москванинг салбий муносабатига сабаб бўлди. Киев Москва билан қанчалик яқин алоқада бўлмасин, унга Россия авторитар сиёсий моделининг таъсир ўтказиш хавфи жуда оздир, деб ҳисоблайди собиқ президент.\n- Мен мулақо аминманки, бундай хавотирларнинг замини жуда бўш. Бунга мутлақо аминман. Биринчидан, Украина Россия эмас, бизнинг зеҳниятимиз бошқача. Бизда доим ҳар иккита украинга учта раҳбар даъвогар бўлиб келган. Яъни, амал учун жамиятнинг ҳамма даражаларида ички кураш тинмайди. Шунинг учун бу борада бирор хавф бор, деб ўйламайман. Боз устига, биздаги парламент ва президентлик модели мамлакатни диктатурадан ҳимоя қила олади, дея таъкидлайди Украина собиқ президенти Леонид Кучма Озодлик мухбири билан эксклюзив суҳбат сўнггида.\n"Тошкентдаги автобуслар қачон ëзилган графикка амал қилади?"\n"Жиянимнинг кўзини даволашга 15 миллион олишди, аммо кўзи ҳамон ожиз"\nКиевда қўлга олинган журналист Нарзулло Охунжонов қўйиб юборилди\nХоразм ҳокимлиги “ўғри қиз”сазойи қилинган видеони "душманлик" деб баҳолади (ВИДЕО)\nАндижон тиббиёт институти ўқитувчилари пахтага одам ëллашга мажбурланмоқда\nСурхондарё ҳокими деҳқонларнинг ерёнғоғи “тортиб олинаётганини” Facebookда изоҳлади\nGreen Card лотереяси учун ҳужжат топшириш 18 октябрдан бошланади


Энг антиқа фаунага эга орол\n16:31 / 19.07.2016\nФилиппин архипелагининг аҳоли кўп жойлашган энг йирик Лусон оролида жуда кўп антиқа сут эмизувчилар яшайди. Америка ва Филиппин олимларидан иборат гуруҳ бу борада изланиш олиб бориб, шундай хулосага келди. Уларнинг тадқиқот натижалари Frontiers of Biogeography журналида чоп этилди.\nТадқиқотчилар 15 йил давомида Лусон ороли фаунасини ўрганиб чиқишди ва бу ердаги сут эмизувчиларнинг 93 фоизи сайёрамизнинг бошқа ҳеч бир нуқтасида учрамайди, деган хулосага келишди.\n“Биз Лусоннинг антиқа маҳаллий фаунасига доир тадқиқотимизни 2000 йилда бошлаганмиз. Бироқ натижалар кутилганидан-да аъло бўлди: биз бу ерда кўплаб янги сут эмизувчиларни кашф қилдик”, - деди лойиҳа раҳбари Чикагодаги Филда номидаги Табиий тарих музейидан Лоренс Хини.\nОлимлар гуруҳи Лусонда сут эмизувчиларнинг янги 28 турини кашф қилди. Бугунга келиб, 56 хил маҳаллий жонивор турлари маълум, улардан 52 таси фақатгина шу оролда яшайди. Сут эмизувчиларнинг янги турлари ҳануз ўрганилмоқда.\nМайдони 100 минг квадрат километрни ташкил қилувчи оролда жониворларнинг яшаши учун қулай шароит мавжуд. Бундан ташқари Лусон ўз тарихи давомида қуруқликнинг бошқа ҳудудлари билан боғлиқ бўлмаган, шу боис маҳаллий фауна ўзига хос ривожланган. Бу омиллар Лусоннинг антиқа биохилма-хиллигига таъсир кўрсатади.\nФилиппинда кон қулаши оқибатида 30 киши ҳалок бўлди\n20:00 / 16.09.2018\nШарқий Осиёга «супер тайфун» ёпирилди. Филиппинда табиий офат қурбонлари сони ошмоқда\n10:20 / 16.09.2018\nФилиппинда «Мангхут» тўфони сабабли 800 мингдан кўпроқ киши эвакуация қилинади\n07:22 / 14.09.2018


«99» ҚОИДАСИ - 22 Октября 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Октябрь » 22 » «99» ҚОИДАСИ\nҚадим замонда бир подшоҳ бўлган экан. Кунларнинг бирида у вазиридан сўрабди:\n– Нима учун, менинг ходимим қўлида ҳеч нарса бўлмаса ҳам ҳаётда у мендан бахтлироқ? Бутун мол-у давлат қўлимда бўлса ҳам, мен бунинг аксиман?\nШунда вазир айтибди:\n– Унга 99 қоидасини қўллаб кўринг!\n– У қандай қоида?\n– Тунда унинг эшиги олдига 99 динор солинган халтачани ташланг ва унинг устига "100 динор сенга ҳадя” деб ёзиб қўйинг. Сўнг эшикни қоқиб, нима ҳодиса юз беришини томоша қилинг.\nПодшоҳ вазир айтгандек қилади.\nХодим уни олиб, ичидагини санагандан сўнг: "Бир динор кўчада тушиб қолган бўлса керак”,- деб оила аъзолари билан уни қидиришга тушади. Туни билан қидириб бир динорни топа олмаган ота ғазабланади.\nЙўқолган бир динор сабаб хотиржам бўлган ходим оиласига ўшқиради. Кечаси билан ухламагани сабаб эртасига хаёли паришон ҳолда ишга келади. Подшоҳ олдига ғамгин, юзи тиришган ва ўз ҳолатидан норози бўлиб боради.\nШунда подшоҳ 99 қоидасини англаб етади.\nХудди шунингдек, биз ҳам Аллоҳ берган 99 неъматни унутиб, йўқотилган бир неъмат ортидан қувиймиз.\nШунинг учун, биз Аллоҳ таоло томонидан берилган кўплаб неъматларни эслаб, унга шукр айтишимиз, даркор.


Туркистон вилоятида 286 оила томчилатиб суғориш технологияси туфайли 1 миллион тенгедан даромад олди\n30 Март 12:29\nNUR-SULTAN. Kazinform – Туркистон вилоятида 286 оила томчилатиб суғориш технологияси туфайли 1 миллион тенге даромад олди. Бу ҳақда бугун Ҳукумат йиғилишида Туркистон вилояти ҳокими Ўмирзак Шўкеев маълум қилди, деб хабар беради Kazinform мухбири.\n«Бу йил қишлоқ хўжалиги экинларининг экилган майдони 843,4 минг гектарни ташкил этади. Биз ҳосилни диверсификациялашга эътибор берамиз. Бу йил картошка, сабзавот ва полиз экинлари майдонлари 5000 гектардан зиёд, мойли экинлар 9000 гектардан зиёд ва ем-хашак экинлари 3000 гектарга кўпайтирилди. 2021 йил ҳосили учун экилган 177,6 минг гектар кузги буғдой яхши ҳолатда. Баҳорги дала ишларини қўллаб-қувватлашга 21 минг қишлоқ хўжалиги техникаси тайёр. Баҳорги экиш ишлари эндигина бошланди ва 12 фоизга бажарилди. Қишлоқ хўжалиги иншоотлари баҳорги экинлар уруғлари билан тўлиқ таъминланган», - деди ҳоким.\nВилоят раҳбарининг сўзларига кўра, баҳорги дала ишларига 37 минг тонна ёқилғи ажратилган. Февраль ва март ойларида ёқилғи нархи тўлиқ тўланади ва қишлоқ хўжалиги иншоотларига литри 158-159 тенгедан берилади.\n«Дала ишларини кредитлашда, айниқса «Аграр кредит» корпорацияси яхши ишлайди. 4,5 миллиард тенге ажратилди. Унинг 3 млрд тенгега аризалар қабул қилинди ва маъқулланди. Бундан ташқари, жорий йилда ўсимлик этиштиришни қўллаб-қувватлаш учун 7,4 млрд тенге йўналтирилган. Ҳудуднинг иқлимига қараб, биз бир даладан йилига 2-3 марта ҳосил олиш лойиҳасини амалга оширмоқдамиз. Ўтган йили ушбу йўналишда 2000 га яқин лойиҳа амалга оширилди. Ундан 268 минг тонна маҳсулот қазиб олинди. Натижада қўшимча 18 миллиард тенге қийматидаги қишлоқ хўжалиги маҳсулотлари ишлаб чиқарилди. Ушбу лойиҳанинг самарадорлиги туфайли жорий йилда яна 6 минг гектар майдон қўшилади. Биз томчилатиб суғориш технологиясидан ҳам хусусий фермер хўжаликларида фойдаланмоқдамиз. Натижада ўтган йили 286 та уй ободонлаштирилиб, ҳар бир оила 1 миллион тенге даромад олди. Бунинг учун «Меҳнат» дастуридан фойдаланмоқдамиз», - деди Ўмирзак Шўкеев.\n#Ҳудудларни ривожлантириш #Жамият #ҚР Қишлоқ хўжалиги вазирлиги


2021 йилнинг 12 ойи давомида президент виртуал қабулхонаси ва халқ қабулхоналарига 1 млн. 600 мингдан ортиқ мурожаат келиб тушди. Мурожаатларнинг 53 фоизи ёки 865 мингтаси ижобий ҳал этилган.\n2021 йилда келиб тушган мурожаатлар орасида ижтимоий нафақалар масаласи етакчилик қилган – 190 мингта мурожаат. Иш билан таъминлаш йўналишида 96 мингта, мажбурий ижро фаолияти, алимент ва қарз суммаларини ундириш – 94 мингта, банк кредитлари – 77 мингта, уй-жой билан таъминлаш – 68 мингта мурожаат тушган. Шунингдек, газ, электр энергияси таъминоти, ичимлик суви таъминоти ва меҳнатга ҳақ тўлаш билан боғлиқ масалалар етакчи мавзулар бўлган.\n2021 йилда энг кўп мурожаатлар Молия вазирлигига оид бўлган. 173 минг фуқаро шу йўналишда мурожаат қилган. Шунингдек, Ички ишлар вазирлигига тегишли 122 мингта, Бандлик ва меҳнат муносабатлари вазирлигига тааллуқли 105 мингта мурожаат келиб тушган. Бундан ташқари, худди шу даврда Мажбурий ижро бюроси, Бош прокуратура, Олий суд ҳамда Марказий банк ва тижорат банклари тизимига тааллуқли мурожаатлар сони ҳам анча катта бўлган.


Путин Украина маҳсулотларининг Қозоғистон ва Қирғизистонга транзити чекловларини узайтирди\n2 июль куни Россия яна ярим йилга Украина маҳсулотларини Қозоғистон ва Қирғизистонга олиб ўтилиши борасидаги чекловларни узайтирди. Бу борадаги фармон Россия президенти Владимир Путин томонидан имзоланди. Фармон Россиянинг ҳуқуқий ахборот порталида эълон қилинди.\nАввалги чекловлар муддати 30 июнь куни ниҳоясига етди, янги чекловлар 2019 йилнинг 1 январига қадар амалда бўлади.\n2015 йилнинг декабрида Россия Украина билан савдо муносабатларини чеклаш, айрим ҳолларда мутлақо тақиқлаш борасида қарор қабул қилди. Жумладан, Мустақил Давлатлар Ҳамдўстлиги(МДҲ) доирасида эркин савдо зонаси тўғрисидаги Шартноманинг Украинага оид қисми тўхтатилди. Чеклов чоралари 2016 йилнинг 1 январидан кучга кирди.\nЎша йилнинг 2 январь куни Украина Россиянинг кенг қамровли маҳсулотларига 1,5 фоиздан 19 фоизгача импорт божларини жорий қилди.\n2016 йил 1 январдан бошлаб Россия Украина экспортини Россия ҳудудлари орқали олиб ўтилишини тўлалигича тақиқлади. Украина Иқтисодий тараққиёт вазирлигининг ҳисоб китобларига қараганда бир йиллик транзит ҳажми 1,8 миллиард долларни ташкил қилган.\nУкраина томони Россия Жаҳон Савдо ташкилоти доирасида ўз зиммасига олган мажбуриятларни бузган ҳолда автомобил ва темирйўл транспортида Украина учун транзитни тўлалигича беркитганини маълум қилди.


Қишлоқ хўжалигини ривожлантиришнинг 2020-2030 йилларга мўлжалланган Стратегияси тасдиқланди - Ўзбекистон Республикаси Қишлоқ хўжалиги вазирлиги\nҚишлоқ хўжалигини ривожлантиришнинг 2020-2030 йилларга мўлжалланган Стратегияси тасдиқланди\nЎзбекистон Республикаси Президенти Шавкат Мирзиёев 2019 йил 23 октябрда “Ўзбекистон Республикаси қишлоқ хўжалигини ривожлантиришнинг 2020-2030 йилларга мўлжалланган стратегиясини тасдиқлаш тўғрисида”ги Фармонни имзолади.\nҚайд этиш керак, мамлакатимизда қишлоқ хўжалигини ислоҳ қилиш борасида муайян ишлар амалга ошириб келинаётган бўлсада, соҳани ривожлантириш бўйича узоқ муддатга мўлжалланган Cтратегия бугунги кунга қадар мавжуд эмас эди. Ҳар бир соҳа каби аграр тармоқни ҳам аниқ стратегиясиз ривожлантиришни тасаввур этиш қийин.\nШу маънода, Ўзбекистон Республикаси Қишлоқ хўжалиги вазирлиги томонидан республиканинг манфаатдор вазирликлари мутахассислари, Жаҳон банки, Европа Иттифоқи делегацияси ва бошқа халқаро ташкилотлар экспертлари билан ҳамкорликда ишлаб чиқилган Стратегияни ҳақиқатан ҳам инқилобий ҳужжат деб аташ мумкин. Мамлакатимиз қишлоқ хўжалиги соҳасида туб бурилиш ясаши кутилаётган мазкур Стратегияда аҳолининг озиқ-овқат хавфсизлигини таъминлаш; қулай агробизнес муҳитини ва қўшилган қиймат занжирини яратиш; соҳа бошқарувида давлат иштирокини камайтириш ва инвестициявий жозибадорликни ошириш; табиий ресурслардан оқилона фойдаланиш ва атроф-муҳитни муҳофаза қилиш; бошқарувнинг замонавий тизимларини ривожлантириш; тармоқни қўллаб-қувватлашга йўналтирилган давлат харажатларини босқичма-босқич диверсификация қилиш; қишлоқ хўжалигида илм-фан, таълим, ахборот ва маслаҳат хизматлари тизимини ривожлантириш; қишлоқ ҳудудларини ривожлантириш; тармоқ статистикасининг шаффоф тизимини яратиш каби мамлакатимиз қишлоқ хўжалигини ривожлантиришнинг 9 та устувор йўналиши белгилаб берилди.\n– Биз Стратегияда белгилаб берилган ислоҳотларни амалга ошириш учун 10 йил вақтни олдик, аммо бу ўзгаришлар муҳим аҳамиятга эга бўлишига ҳамда соҳани қудратли иқтисодий, стратегик ривожлантириш учун имконият ва истиқболларни очишига аминмиз, – дейди Қишлоқ хўжалиги вазири Жамшид Ходжаев. – Хусусан, Стратегиянинг ҳар бир устувор йўналиши мавжуд вазиятни, тўсиқлар ва имкониятларни, шунингдек асосий вазифаларни тавсифлайди. Стратегияни амалга ошириш бўйича «Йўл харитаси»да соҳани ислоҳ қилиш режасини, уларнинг масъул ижрочилари ва аниқ муддатлари белгилаб берилган. Стратегиянинг аниқ мақсад ва вазифаларини амалга оширишда индикатив бюджет, шунингдек, унинг натижаларини баҳоловчи 37 та кўрсаткич ва индикаторлар назарда тутилган.\nХўш, Стратегияда белгиланган вазифаларни бажариш орқали қандай мақсад, натижаларга эришилади? Алоҳида қайд этиш керак, эришиладиган натижалар салмоғи шу қадар улканки, биз улардан айримларинигина санаб ўтамиз. Жумладан:\nер ажратиш ва уни олиб қўйишни электрон шаклда амалга ошириш бўйича шаффоф тизим яратилади, коррупция ва бошқа субъектив ҳолатларнинг олди олинади, ердан фойдаланувчилар ҳуқуқларини кафолатлайдиган тизим жорий этилади;\nқишлоқ хўжалиги ерларидан фойдаланувчилар томонидан бозор талабидан келиб чиқиб юқори даромадли қишлоқ хўжалиги экинларини мустақил жойлаштириш ҳисобига иқтисодий жиҳатдан самарали фаолият юритиши таъминланади;\nдавлат хариди учун маҳсулот етказиб бериш ва уни молиялаштириш тизими бозор механизмлари асосида тубдан такомиллаштирилади. Бунда собиқ иттифоқ давридан қолган давлат буюртмаси тизими ўрнига бозор муносабатларига мос бўлган интервенцион харидлар жорий этилади;\nфермер хўжаликлари фаолиятига илм-фан ютуқларини, инновацион технологияларни жорий этиш ҳамда малакали мутахассислар билан таъминлашнинг самарали механизмлари орқали илм ва амалиётнинг узвий боғлиқлиги таъминланади;\nсоҳада рақамли технологядарни қўллаш орқали мавжуд ресурслардан фойдаланиш ҳолати ҳамда етиштирилаётган маҳсулотларни аниқ статистикасини юритишда шаффоф тизим яратилади.\nПрезидент Фармони билан Ўзбекистон Республикаси қишлоқ хўжалигини ривожлантиришнинг 2020-2030 йилларга мўлжалланган стратегиясини амалга ошириш бўйича Ўзбекистон Республикаси Бош вазири раҳбарлигида Мувофиқлаштирувчи кенгаш тасдиқланди ва Қишлоқ хўжалиги вазирлиги Мувофиқлаштирувчи кенгашнинг ишчи органи этиб белгиланди.\nМувофиқлаштирувчи кенгаш Стратегиянинг тўлиқ, ўз вақтида ва сифатли бажарилишини ташкил этади ва белгиланган индикаторларга эришиш устидан доимий равишда мониторинг олиб боради. Стратегия ва «Йўл харита»сини амалга оширишга қаратилган норматив-ҳуқуқий ҳужжатларнинг лойиҳалари сифатли ва ўз муддатида ишлаб чиқилиши ҳамда белгиланган тартибда киритилишини таъминлайди.


“Уйимни ёқиб юбординг, ўзинг ёнсанг бўлмасмиди” • NeMolchi.uz\nBosh sahifa Jabrlanganlarga maslahat “Уйимни ёқиб юбординг, ўзинг ёнсанг бўлмасмиди”\n“Уйимни ёқиб юбординг, ўзинг ёнсанг бўлмасмиди”\nСамарқанддаги “Раҳмдиллик” маркази директори Бибисора Ориповани бу ерга тушганлар ва умуман атрофдагилар “Доктор опа” деб атайди. Бибисора опа 1971 йилдан буён Самарқанд шаҳар куйганларни даволаш марказида шифокор сифатида фаолият кўрсатиб келарди. Аёлларга ёрдам беришни ўшандан бериш бошлаган эканлар. Бизнинг жамиятимизда куйган аёлларни на эри ва унинг қариндошлари, аксарият ҳолатда ўз яқинлари ҳам қабул қилмайди. Гўёки у энди “яроқсиз маҳсулот”. Айрим аёллар шу тариқа ойлаб шифохонада қолиб кетарди. Опа аввал бир аёлни, кейин яна биттасини ўз уйига олиб келди, улар керак бўлса йиллаб турди. То уларни бирон уй-жой билан таъминлашларига эришмагач, уйидан бошпана бериб ўтирарди. Бибисора опанинг турмуш ўртоқлари ҳам шифокор, жуда тушунган одам.\nБугунги кунда “Раҳмдиллик” марказида амбулатор операциялар ўтказиш учун мини-жарроҳлик хонаси ҳам бор. У АҚШ элчихонаси кўмагида қуриб, жиҳозланган.\nАйни пайтда марказда куйган аёл ва болалар қўним топган. Опа уларни ўз назоратига олган. Юзи яқинда операция бўлган бир ёш келинчакни суҳбатга тортдик.\n– Ўша куни қайнонам соляркада печка ёқишни айтдилар. Йўқ десам ҳам қўймадилар. Пастга тушиб, ёқдим ҳам нимадир бўлди-ю, “гуп” этиб олов ёниб кетди. Билсам, конденсат йиғилиб қолган экан. Ҳамма эшикни ураман, “ёрдам беринглар, ёниб кетдим” дейман, ҳеч ким ёрдам бермайди. Эшикка урилдим, оёғим куйди. Деразаси йўқ ойна бор эди, ўша ердан қандай қилиб жон ҳолатда сакраганимни билмайман. Ўша куни ёмғир ёғаётганди, шундай кўзимга сув кўринди-ю, қўлимни тиққаним эсимда. Қайнисингилларим, қайнонам “Уйимни ёқиб юбординг, ўзинг ёнсанг бўлмасмиди” деганлари ҳамон ёдимда.\n— Илтимос, дадамни чақиринглар, докторга олиб борсин, десам ҳам ҳеч ким ёрдам бермади. Охири бир қўшнимизнинг машинасида амаллаб шифохонага етказишди. У ерга борганимни биламан, ундан у ёғи эсимда йўқ. Ўзимга келгач, на кўзимни очоламан, на бировни танийман. Қизимни қайнонамларникидан онам олиб кетган эканлар. Қизим ўша олов ичида бешикда қолиб кетганди, яхшиямки унга ҳеч нарса қилмаган экан. На эрим, на уйдагилари бирон марта мендан хабар олишмади. Ота-онам ёрдамида оёққа турдим. Юзим тортишиб, қийналганим учун Самарқандга келдик. Мана яқинда операция бўлдим, ўзимни яхши хис қиляпман.\n— Яқинда эрим олиб кетмоқчи эди, отам “онанг соляркада ёқ деб айтган экан-ку”, деса, “йўқ, қизларингиз ўзи айбдор” дейишибди. Албатта онасининг айбини тан олмайди-да. Ўзи яшашимизда ҳаловат йўқ эди, деярли нон билан чой ердим. Шифохонага 30 қон билан тушган эканман.\nАёлнинг айтишича, эрдан умид йўқ, алимент ҳам тўламайди.\n— Ўзимга келиб олай, уй ҳамширасига ўқимоқчиман, тикувчиликни ҳам ўрганаман. Дадам ҳовлисидан менга уй-жой қилиб беришмоқчи. Ўша жойда бир кичик цех ҳам очиш ниятим бор.\n❗Бибисора Орипова ва “Раҳмдиллик” ННТ ишини қўллаб-қувватламоқчи бўлсангиз, PayMe ёки ҳавола орқали пул маблағлари ўтказишингиз мумкин.\nСамарқандга ташрифни ташкиллаштиргани учун ACTED Uzbekistan (https://www.facebook.com/ACTEDUzbekistan/) лойиҳасига ўз миннатдорчилигимизни билдирамиз.


Хаммаси соғлик хақида — Dilkashradio.com\nХаммаси соғлик хақида\nАссалому алайкум азиз опалар, сингиллар. Агар биз соғлом бўлсак, оила аъзоларимиз ишончли қўлларда бўлишини яхши биласиз. Биз нафақат ўзимиз балки оила аъзоларимизнинг соғлиги хақида хам яхшироқ маълумотга эга бўлишимиз керак. Агар сиз қуйидаги фойдали маслахатларни яхшилаб уқиб олсангиз, бир мунча касалликларнинг олдини олган, ва кичик касалликлар учун хам докторни овора қилмаган бўласиз. Асосан биз инсон организми учун керак бўладиган витаминлар ва озуқа манбаалари хақида яхши маълумотга эга бўлишимиз керак. Агар инсон организми учун қандай витаминлар ва микроорганизмлар кераклигини билсак, овқатланиш тартибида шунга риоя қилишни бошлаймиз. Витаминлар инсон организига қанчалик фойдали эканини хамма хам билса керак. ФАқат у етишмаса танангизда қанақа ўзгаришлар юз беришини хам биласизми? Қуйидаги витаминлар етишмаса терида салбий ўзгаришлар юзага келади.\nВитамин Е – тери таъсирчанлиги, ёрқинлиги пасаяди, қарилик аломатлари: ажинлар, пигмент доғлари пайдо бўлади, таранглик йўқолади.\nВитамин РР (никотинамид) — тери ўз эластиклигини йўқотади, ранги сурлашиб, тери пўст ташлайди.\nВитамин А – терининг касалликларга чидамлилиги пасаяди, майда ажинлар тушади, ёғ безларининг вазифаси бузилади, терининг тикланиш қобилияти сустлашади.\nВитамин В – соч тузилишида ўзгариш юз беради, у тўкила бошлайди. Лаблар ёрилиб, қурий бошлайди, хуснбузар тошади, яраларнинг битиши қийинлашади.\nВитамин С – тери сўлий бошлайди, тери қуруқлашиб, пўст ташлайди. Хужайраларда мода алмашинув жараёни секинлашади.\nВитанимларнинг манбаалари: Витамин Е – селдерей, салат кўкатлари, хурмо, ерёнғоқ, ўсимлик мойлари, тухум, жигар, буғдой бошоқларида бор. Витамин А – жигар, балиқ ёғи, сут, сариёғ, пишлоқ, тухум сариғи ва балиқда бўлади. В гурух витаминлари – пиво хамиртуруши, барча дуккакдошли ўсимликлар, помидор, шавел, оддий ва рангли карам, картошка, пиёз, савзи, қалампир, ловия ва жигарда бор. Витамин С – булғор қалампири, қора смородина, наъматак, к иви, цитрус мевалар, пиёз, петрушка, олма, помидор, брусникада бўлади.\nСоғлигингиз учун фойдали бўлган бир нарса хақида, яъни ток хақида маълумот берамиз. Биз токнинг фойдалилигини биламиз ва ундан турли хил таомлар тайёрлашда ишлатамиз. Аммо айнан қандай фойдаси борлигини хаммамиз хам билавермаймиз. Токнинг шифобахшлик хислатлари; барги, навдаси, печагини туйиб, АРПА уни билан хамир қориб боғланса, бош оғриғи ва кўзнинг ачишишига таскин беради, шунингдек шишларни қайтарад. Хўл баргининг сувини қуёшда қуюлтириб ичилса, меъдага қувват бағишлайди, қайт қилиш, ва қон ташлашни тўхтатади, ичакларнинг яллиғланиши ва сафроли ичкетарга дори бўлади. Шунингдек, унинг шарбатини истеъмол қилиш пешобни юриштиради ва хомиладор аёлларнинг хомиласи тушишининг олдини олади. Унинг хўл навдалари шарбатини оқ қанд билан қиём қилиб ейилса иштаха очади, юрак бехузур бўлишига таскин беради. Бироқ йўтали бор одамларга бу тавсия этилмайди. Унинг елими ва қуюқлаштирилган суви шароб билан ичилса, талоқни шу даражада тозалайдики, хатто унинг қаерда жойлашганини хам аниқлаш амримахол бўлиб қолади. Қувуқ тошини эса майдалаб танадан чиқариб юборади. Агар уни баданга боғланса, теридаги доғлар ва ярали қўтирни даф қилади, Уни зайтун ёғига аралаштириб, қайта-қайта суртилса, сочни ўстиради ва мустахкамлайди. Суви суртилса теридаги қонталаш, сепкилга ўхшаш хамда теридаги бошқа доғларни даф қилади. Токнинг ёғочи ва зангини арралаганда тушган қипиғини куйдириб, қизилгул ёғи ва сиркага қориб боғланса, бавосилни йўқ қилади, қизилгул ёғи хамда газакўт билан аралаштириб боғланса, талоқнинг шишларини қайтаради, ночор бўғимларни мустахкам қилади, қотган асабларни юмшатади, захарли илон чаққани ва қутурган ит тишлаганига шифо бағишлайди.\nКалом билан Ибодат қилиш


Избосканда БПТлар фаолияти самарадорлиги қандай? | O'zLiDeP\nO’zLiDeP Избоскан туман Кенгашидан халқ депутатлари маҳаллий кенгашларга сайланган 14 нафар депутат фидойиликнинг юксак намунасини кўрсатмоқдалар. Сайловчилар уларга ишонч билдириб адашмаганларини кўп таъкидлайдилар. Демак, партия туман Кенгаши номзод тавсияларида янглишмаган. Мана, ютуқ!\nТумандаги мавжуд 45 та бошланғич партия ташкилотларининг барчаси бирдек қониқарли эмас албатта. Фаолиятида сусткашликка йўл қўйилаётган 12 та қуйин бўғин камчиликлари атрофлича муҳокама қилинди.\nАммо туман кенгашида бош масалага ечим топиш зарур. Яъни, партия туман Кенгаши жойлашган бино. “Агросуғурта” Избоскан туман бўлимидан ажратилган битта тор хона, табиийки, партия ҳудудий кенгаши учун етарли эмас! Тасаввур қилинг, хонада иккита стол, тўртта стул, иккита кресло... Қаранг, қандай “ажойиб” шароит! Бунинг устига ҳадемай янги сайловга тайёргарлик бошланади. O’zLiDeP Андижон вилоят Кенгаши раиси Хуршидахон Халилова ташаббуси туфайли туман ҳокими билан суҳбатлашилди. Туман отасига раҳмат! Самимий сўровга ижобий жавоб берилди. Шу куннинг ўзидаёқ партия туман Кенгаши учун муносиб жой ажратилишига ваъда берди.\nИшчи гуруҳнинг намунали қуйи бўғинга ташрифи “Избоскан шоналари” фермер хўжалиги далаларидан бошланди. Бу ерда пахта йиғим-терими бошланганига уч кундан ортди. Бошланғич партия ташкилотининг барча аъзолари астойдил оқ олтин ҳосилини йиғиб олиш билан банд. Дастлаб фаоллар, шу билан бирга илғор теримчиларнинг бир гуруҳига партия вилоят ва туман Кенгашининг ташаккурномалари ва эсдалик совғалари топширилди. Дарвоқе, мазкур фермер хўжалиги нафақат туманда, балки вилояту республикада ҳам машҳур. Кўп тармоқли: пахта-ғалла, асаларичилик, чорвачиликни қамраб олгани эътиборли. Хўжалик раҳбари моҳир фермер Роҳатжон Тўйчиев халқ депутатлари вилоят кенгаши депутати. Яқинда муҳтарам Президентимиз ташаббуси билан “Содиқ хизматлари учун” медали билан тақдирланди.\n-Аввало, муносиб меҳнат учун эътибор керак, - дейди партия вилоят Кенгаши раиси Хуршидахон Халилова. – Бугунги учрашувда шуни унутмаган ҳолда ҳам депутат, фермерни тақдирладик, ҳам қуйи бўғин тажрибасини оммалаштириш учун намуна олдик. Келгусидаги режаларни шу таянч бўғинда келишиб, олдимизга зарурий вазифаларни қўйдик. Аслида ташрифу мулоқотларимиздан кўзланган асосий мақсад, партиядошлар сафини кенгайтириш, сифат кўрсаткичларини ошириш, имкон қадар амалий кўмакларни беришдан иборат. Бошланғич партиялар фаолияти самарадорлигига эриша олсак, марра бизники!\nРаҳбар ҳақ. У ишни айни қуйи бўғинлар натижадорлигини кўтариш масалаларини ҳал этишдан бошлагани бежиз эмас. Атрофида ишончли масъуллар бор экан, халққа, сайловчиларга, партияга камарбасталик юксалаверади.\nФаолияти аллақачон қониқарсиз ҳолатга келиб қолган бошланғич партия ташкилотларидаги учрашувлар давомида мавжуд камчиликларга ечим топишга эришилгани фикримиз исботи. Хусусан, Андижон “Нефть база” масъулияти чекланган жамияти Пойтуғ филиали қошидаги БПТ 2016 йилда ташкил топилган. Айни кунга қадар яхши натижалар билан тилга тушган. Аммо бугунга келиб фаолият самарадорлиги “ноль”га тенг бўлиб қолган. Маълум сабабларни кўрсатган БПТ раисига керакли тавсиялар ва амалий кўмаклар берилгач, муаммо бартараф этилди. Аъзолар аризалари қайта шакллантирилиб, рўйхат асоида БПТ фаолияти қайта тикланди.\n“Халқ банки” Избоскан туман филиалида эса аҳвол биз ўйлагандан сустроқ экан. 2018 йилда ташкил топган бошланғич партия ташкилотидаги 46 нафар сафдошлар сони йиллар ўтса-да ортмаган. Аъзолик бадаллари тушмаётгани афсусланарли. Банк туман филиали мутасаддилари билан суҳбатлашилиб, муаммога ойдинлик киритилди.\nАлбатта, тарғибот ортида натижа бўлиши шарт. Акс ҳолда ташрифнинг мақсади мавҳумлигича қолаверади. O’zLiDeP Андижон вилоят Кенгаши томонидан тузилган ишчи гуруҳнинг жойлардаги БПТлар фаолияти самарадорлигини оширишга қаратилган ташвиқот ишлари ўзида айни вазифаларни ифода этаётир.


АҚШ Карзай режасини олқишлайди\nАҚШ Давлат котиби Ҳиллари Клинтон Афғонистон президенти Ҳамид Карзайнинг инаугурация маросимида коррупцияга қарши курашни кучайтириш ҳақда қилган чиқишини олқишлади.\n- Президент Карзайнинг коррупция ҳақида сўз очгани мени қувонтирди. Афғон президентининг коррупция ва қонунсизликка қарши қаттиқ оҳангдаги чиқиши, ҳукумат расмийларидан банк ҳисоблари ҳақда ҳисоботларни талаб этиш, жиноий ишлар бўйича трибунал тузиш ғояси ва коррупцияга қарши комиссияни қўллаб қувватлаш чақириқлари маросим қатнашчилари тарафидан гулдирос қарсаклар билан қарши олингани қувонарлидир, деди Ҳиллари Клинтон.\nЖаҳон етакчилари Карзайни Афғонистонга берилажак узоқ муддатли ёрдамлар мамлакатда коррупция муаммоси нақадар ҳал этилишига боғлиқ экани ҳақида огоҳлантириб келишган.\nАйни пайтда Карзайнинг сиёсий мухолифлари, жумладан, ўтган президентлик сайловларида у билан президентлик лавозими учун беллашган доктор Абдуллоҳ Абдуллоҳ Ҳамид Карзай чиқишида ҳеч бир янги гап эшитмаганини айтди.\n- Карзай чиқишида ҳеч бир янги гап эшитмадим. Карзай ўзгаришлар ва коррупцияга қарши курашиш, миллий яраш ва хавфсизликни таъминлаш ҳақида авваллари ҳам гапирган. Бу ҳақда сўнгги саккиз йил давомида гапириб келинади, вазият эса ёмонлашмоқда, холос, деди Афғонистоннинг собиқ ташқи ишлар вазири Абдуллоҳ Абдуллоҳ.


Интернетда янги 10 минг сўмлик купюра чиқарилаётгани ҳақидаги хабар яшаин тезлигида тарқалди. Янгиликларнинг исботи сифатида ижтимоий тармоқлар ва Telegram мессенжерида янги купюранинг ҳар иккала томони тасвири туширилган расмлар акс эта бошлади. Унда Шаҳрисабз шаҳридаги Оқсарой майдонинг сурати ва “Амир Темур таваллудининг 680 йиллиги” деган ёзув бўлиб, купюранинг бир томонида эса Ўзбекистон Республикаси герби тасвири туширилиб, лотин алифбосида “10 000 сўм” деб, ёзилган. Бунга нисбатан интернет фойдаланувчилари турли хил фикрлар билдиришган эди. Изоҳларда турли фаразлар яъни бу йил Амир Темурнинг 680 йиллигига бағишланиб ёки юртимизда бўлиши режалаштирилаётган юбилей саммити муносабати билан янги 10 минг сўмлик чиқарилиши мумкинлиги билдирилганди.


Нозик муносабатлар чигаллашаверса... Афиша\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Нозик муносабатлар чигаллашаверса... 17:52, 22 сентябрь\tЁхуд ҳамма гап темпераментдами?\nОила эркак ва аёлнинг ўзаро ҳурмати, ишончи ва ҳамжиҳатлиги асосида қурилиши рост. Муҳаббат, туйғулар ҳам бўлиши керак, албатта. Яна жинсий ҳаёт сифати ҳам муҳим. Лабингизни буриб, қовоғингизни учиришдан аввал тўхтанг! Ахир сиз эмасми, жинсий муносабатларда эрининг совуққонлигию қўполлигидан шикоят қилган? Ёки кунда-кунора яқинликни истаётган жуфтингиздан чарчаганингизни айтиб нолиётган? Хўш, муаммо сиздами ёки унда? «Ҳамма гап темпераментда!» дейсизми?! Аслида унинг нималигини биласизми? Ўзингизнинг темпераментингиздан-чи, хабарингиз борми? Келинг, барча шубҳа-гумонларга бугун нуқта қўйиб, муносабатлардаги инқирозни таҳлил қиламиз. Эҳтимол шунда бир-бирингизнинг «тил»ингизни тушунарсиз...\nМутахассис — сексапотолог Дилмурод ЭРГАШЕВ.\nЭРКАК «+» АЁЛ «-»\nЖинсий яқинликда истакларнинг бўлиниши ҳақида сўз очдикми, демак, муаммони ҳам рўйи-рост гапиришимиз лозим. «Эрим кунора яқинликни истайди. Менда эса бунинг акси. Биз икки хилмиз!» Йўқ! Сиз икки хил эмассиз, балки бир-бирингизни тушунишни, тинглашни истамайсиз, холос. Темпераментни ҳам тинч қўйинг. Табиатан темпераменти юқори бўлган эркаклар бор. Уларнинг жинсий яқинликка бўлган эҳтиёжи бир кунда 3-4 мартадан ҳар кунликкача бўлиши мумкин. Баъзиларда муносабатга киришиш истаги ҳафтада 1-2 марта содир бўлади. Бу ҳам нормал ҳолат. Яъни эркакнинг темпераменти шунга мос. Ушбу ҳолатдан муаммо ясаш, камига уни оилани инқирозга етакловчи омил даражасига олиб келиш нотўғри. «АВВАЛ БОШҚАЧА ЭДИ...»\n«Тўйдан кейинги ойлар эрим бошқача эди. Ҳозир эса бутунлай ўзгариб қолган...» «Асал ойи»да эркак ва аёлнинг бир-бирига етишиш истаги юқори бўлиб, эркакда жинсий қўзғалиш ҳам кучли бўлади. Вақт ўтгани сайин ҳар иккисида ҳам яқинлик истаги аввалгига нисбатан камайиб, нозик муносабатлар шартли жараён маромига тушади. Кейинчалик жинсий ҳаёт ана шу маромда давом этиши мумкин. Хўш, муаммо нимада? Тўйдан сўнг эркакдаги кучли хоҳишни аёл тўлиқ тушунмайди. Чунки бу вақтда унинг ўзида жинсий қўзғалиш деярли бўлмайди. Бу ҳолат жинсий ҳаёт бошланганидан сўнг икки-уч ой ўтиб, баъзиларда эса туғруқдан кейин кузатилиши мумкин. Эркакдаги яқинлик истаги билан аёлники бир вақтда юзага келмай, маълум муддатдан сўнг тўқнашиши эса ҳар иккисида турли фикрларга сабаб бўлади. Бор гап шу. «УНИНГ МЕНДА КЎНГЛИ ЙЎҚ!»\nБу фикр нафақат аёллар, балки эркакларнинг ҳам хаёлини ўғирлайди. Ишонинг, рост сўзим. Қачон дейсизми? Жинсий эҳтиёжи қондирилмагач, яъни темпераменти «қуйилмаганида» «Хотинимнинг менда кўнгли йўқ», деб ўйлаб қолади. Аёл ҳам ўз навбатида шундай фикрга боради, қачонки ўзи кутган жавобни ололмаса. Демак, қарс икки қўлдан чиқиши айни шу ҳолатнинг изоҳидир. Жинсий талабнинг қондирилмаганлиги гумонларнинг ўрмалашига олиб келаверади. «БАРИБИР ҲАР ХИЛМИЗ...»\nЖинсий яқинликдан сўнг аксарият эркакларнинг хатти-ҳаракати ўзгариши мумкин. Яқинликка киришгунга қадар бўлган мулойимлик ўрнини эътиборсизликнинг эгаллаши, табиийки, аёлга ёқмайди. У ўзини таҳқирлангандек сезади. Аммо жуфтингиздаги кайфият ўзгарувчанлигини шу ҳолича қолдириб, асабийлашиш ҳам тўғри эмас. Муомаласи ёқмаяптими, айтинг, билдиринг, кўрсатинг! Нега истиҳола қиласиз? Ўз ўрнида ўзингиз ҳам эътиборлироқ бўлинг. Шунда муносабатлар гармониясига эришиш мумкин. ГАРМОНИЯ: КИМНИНГ ҚЎЛИДА?\nЮқорида эр-хотин ўртасидаги гармония ҳақида кўп гапирдик. Гармония нима ва у қандай юзага келади, деган савол ўйлантириши табиий. Муносабатларда гармонияга эришиш учун эр ва хотин бир-бирини севиши, талпиниши ва тушуниши лозим. Эркак фақат ўз хоҳишларини устун қўйиб, жуфтини унутиб қўйиши ҳам нотўғри. Аёл ҳам ҳиссиётларига эрк бериб, турмуш ўртоғининг кўнглини қолдиришга ҳақли эмас. Қачонки, ЭРКАК аёлнинг эътиборини қозониш учун унга хушомад қилса, яқинликка аста тайёрласа, жинсий майлни ҳосил қилиб, сўнг муносабатларга киришса; АЁЛ жуфтининг раъйини қайтармай, хоҳишларини тушунишга, уни тинглашга ва унга кўникишга ҳаракат қилса, ўзаро гармонияга эришиш мумкин. Ана шундай муносабатлар оила мустаҳкамлигини таъминлайди.\nҲамма одам ҳар хил. Ҳеч ким бир-бирини такрорламайди, ҳеч ким бир-бирига ўхшамайди. «Дугонамнинг эри жуда эътиборли. Кўнглига қарайди. Нега менинг эрим шундай эмас?» Турмуш ўртоғингизни ҳали униси, ҳали буниси билан солиштириб, жавоби йўқ саволларингиз кўпайса кўпаядики, тугамайди. Хўш, сизга бундан нима наф?\nЭркаклар психологиясига кўра, уларни аввал жинсий хоҳиш, сўнг туйғулар (платоник севги) қизиқтиради. Аёлларда эса бунинг акси. Аввалига ҳис-туйғулар, кейин эса жинсий ҳаётга интилиш пайдо бўлади. Бир-бирининг оддий физиологияси, руҳиятини тушунмаслик эса юқорида тилга олинган муаммоларни келтириб чиқаради. Демак, жуфтингизнинг руҳиятини ўрганинг. АКТРИСА БЎЛИНГ!\nЭркак учун нозик муносабатлар биринчи ўринда турса, сиз учун хушомадлар муҳим, шундайми? Аммо истаганингизни шунчаки ололмайсиз. Айёрроқ бўлинг! «Актрисаликни эплолмайман», деманг. Ҳар бир аёл туғма актриса. Фақат айримлар иқтидорларидан кераклича фойдалана олишмайди. «Бошим оғрияпти», «Менга ёқмаяпти», «Хоҳламаяпман» каби баҳонали қарталарни очиб ташлашдан аввал, салгина эҳтиётингизни қилинг. Қувлик билан шундай тушунтирингки, сих ҳам, куймасин кабоб ҳам. МАҚТАСАНГИЗ МАҚТАБСИЗ-ДА....\nРостдан ҳам сиздан нима кетди?! Эркак қанчалик алп келбатли бўлмасин, биргина ширин сўзингизнинг гадоси бўлишини унутманг. Ҳадеб «Унинг темпераменти, менинг темпераментим» деявермай, «Сиздан яхшиси йўқ» денг-да, эпласангиз ўша темпераментини жойига келтириб қўйинг. ЭРКАКЛАРГА ҲАМ ИККИ ОҒИЗ...\nСиз аёлингизнинг кўзгусисиз! У муомалангиз, эътиборингизнинг аксидир. Аввало тилингизга эҳтиёт бўлинг! Илгари қандай муносабатда бўлган бўлсангиз, ҳозир ҳам шу ҳолатни сақлаб қолинг. Бирор ишидан кўнглингиз тўлмаяптими, йўлга солинг. Яхши гап, чиройли муомала билан. Жинсий ҳаётингиз ранг-баранг бўлишини истайсизми, уни ҳам ўргатинг. Жуфтингиз – оқила, у сизни, албатта, тушунади, ўрганади, кўникади. МАРЖОНА тайёрлади.\nКамерон Диасдан чиройли қомат сари 6 қадам\tҚурилишда ишчи бўлиб ишлайдиган йигит моделга айланди\tСиз — ягона ва бетакрорсиз! Бунга ишонсангиз, бас! Британиялик аёл оққушлар муаммосига эътибор қаратиш мақсадида Ла-Маншни парамоторда учиб ўтди\t«Хоним, ёшингиз нечада?..» Доимо яшариб юриш сирлари\tУй бекалари учун бахтли турмушнинг 8 сири\tОтправить